Фақатгина Илон Маск эмас: келажакни яқинлаштираётган тўрт миллиардер » Ўзбекистон янгиликлари – Zamin.uz\nФақатгина Илон Маск эмас: келажакни яқинлаштираётган тўрт миллиардер\n11 ноябрь 2019, 07:31\nИнсониятнинг шиддат билан ривожлана боришида ахборот технологияларининг ҳиссаси улкан. Лайфхакер фикрлаш тарзи бошқалардан ўзгача бўлгани учун ҳам шу соҳада юксак натижаларга эришган ва келажакни яқинлаштирган тўрт инсонни санаб ўтди.\nБилл Гейтс рафиқаси Мелинда билан\nФото: Frederic Stevens / Getty Images\nБилл Гейтс — Microsoft асосчиларидан бири, илк Windows’ни ишлаб чиққан инсонлардан. 64 ёшли миллиардер дунёни янада яхшироқ ва технологик кўринишга келтириш ҳаракатида давом этмоқда, бироқ у эндиликда фаолиятини Microsoft раҳбари эмас, эркин инвестор ва филантроп сифатида олиб бормоқда. У турли соҳалардаги технологик ишланмаларни фаол тарзда молиялаштириб, улар ҳақида оммага маълум қилиш орқали қўшимча маблағ жалб этяпти.\nМисол учун, Билл Гейтс уран-235ни оддий уран-238га алмаштириш истагидаги энергетика компанияларига сармоя киритяпти. Шунингдек, у ОИВга қарши курашиш учун ирсият терапиясини ишлаб чиқаришни молиялаштирмоқда ва сунъий гўшт ишлаб чиқариш бўйича стартапларга пул тикяпти.\nАна шу ташаббусларнинг айримлари аллақачон самара бериб улгурди. Масалан, Impossible Foods тайёрлаган гўштли бургерлар Америка ресторанларида оммалашиб бормоқда.\nФото: Manuel Blondeau / Getty Images\nДуров биринчи галда Россиядаги энг машҳур ижтимоий тармоқ – «ВКонтакте» асосчиси сифатида машҳур. У «Одноклассники»дан бироз кейинроқ пайдо бўлди, бироқ ўша заҳотиёқ мулоқот учун асосий сервис ўрнини эгаллади.\nДуров компанияни 2014 йилда тарк этди. Кўп ўтмай, Telegram мессенжери билан халқаро миқёсдаги муваффақиятга эришди. Йирик рақобатчиларга қарамай, Павел сервис хавфсиз ва ундаги ёзишмалар махфий бўлиши керак, деган асосий ғояни ишлаб чиқди ва унга содиқ қолди.\nЁзишмаларнинг ҳимоялангани, тезкорлик, булутли сервис ҳамда минглаб стикер, бот ва каналлар Telegram’га машҳурлик олиб келди. Ҳозир мессенжер фойдаланувчилари сони 200 миллиондан ортиқни ташкил этади.\nTelegram такомиллаштирилиб, янги функциялар билан бойиб бормоқда. 2020 йил баҳорида мессенжернинг ўз криптовалютаси – Gram ишга тушиши мумкин. 2018 йили сармоядорлар унга 1,7 миллиард доллар сармоя киритишган эди. Акционерлар қаторида Роман Абрамович ҳам бор.\nРежага биноан, Gram – Bitcoin ёки Ethereum’га ўхшаб қолмайди, балки Visa ва MasterCard кабиларнинг муқобилига айланади. Яъни илк оммавий криптовалюта бўлиши кутилмоқда. Gram шундай шаклда яратиладики, ундан Telegram`нинг исталган фойдаланувчиси фойдалана оладиган бўлади.\nФото: Grant Miller / GWBPC\nAmazon асосчиси нафақат дунёнинг бадавлат кишиси, балки прогрессив технологияларга сармоя киритувчи визионер сифатида ҳам машҳур.\nБезос Amazon’га 1994 йилда асос солган. У вақтда Безоснинг ғояси кичик интернет-дўкондан иборат эди. Бугунга келиб лойиҳа – деярли исталган нарсани топиш мумкин бўлган йирик савдо майдонига айланган.\nСавдолардан ташқари Amazon ишлаб чиқариш билан ҳам шуғулланади. Kindle электрон китоблари ва ўз овозли ёрдамчиси Alexa’га эга ақлли Echo колонкалари шулар жумласидандир.\nБуюртмаларнинг улкан оқими Amazon’ни ички логистикани такомиллаштириш ва омборхона ҳамда етказиб беришни оптимизация қилиш билан шуғулланишга ундади. Бунинг учун компания машина ёрдамида ўрганишга асосланган сунъий идрокдан фойдалана бошлади. Безоснинг тадбиркорлик қобилиятлари бу сафар ҳам қўл келди: Amazon савдо майдони ичида ташқи мижозларга турли технологияларни таклиф этишни бошлади. Шу тариқа, Amazon Web Services пайдо бўлди.\nҲозирда компания ишланмаларидан Toyota ҳам фойдаланади. Сунъий идрок автоконцернга ҳайдовчисиз автомобилларни яратишда ёрдам беради.\n2000 йилда Жефф Безос Blue Origin хусусий аэрокосмик компаниясига асос солди. Унинг мақсадлари жуда улкан – инсонларни Ойга қайтариш. Blue Origin 2020 йилда Ойни ўзлаштиришга тайёрланмоқда.\nШунингдек, Amazon ҳайдовчисиз етказиб берувчилар борасида ҳам етакчи саналади. Авиахизмат рухсат берса бўлгани, осмон Безос компанияси логотипи туширилган юзлаб дронларга тўлади.\nМарк Цукерберг — Facebook ижтимоий тармоғининг асосчиларидан бири. Ундан ҳозирда 2 миллиарддан ортиқ киши фойдаланмоқда.\n2019 йилда Facebook платформаси асосида янги Libra криптовалютаси синовдан ўтказила бошланди. Таҳлилчиларга кўра, бу криптовалюта воситасида ўтказилган операциялар учун Facebook комиссия олмайди, курс эса бир неча валюталар бирликлари қийматига асосланади, бу эса нисбий барқарорликни таъминлайди.\nБироқ Цукерберг муваффақиятли тадбиркорлик билан чекланмаган. У маблағининг ярмидан кўпини ҳадя этиш бўйича миллиардерлар дастурига қўшилган. 2015 йилда рафиқаси Присцилла билан «Чан Цукерберг ташаббуси» фондига асос солди. Жуфтлик жамғармага Facebook акцияларининг 99 фоизини ўтказишга қарор қилган. Фонднинг пуллари кўплаб касалликларни даволаш ва профилактикаси, шунингдек, ҳужайраларни биологик тадқиқотлар учун визуализация қилишга йўналтирилди.\nЦукерберг давлат мактаблари ва таълим соҳасидаги стартаплар, жумладан информатика даражасини янги босқичга олиб чиқувчи Code.org ташкилотига маблағ ажратади. Шунингдек, у Vicarious – неокортекс (бош миянинг қатламлари соҳаси) функцияларини ўрганиш ва уни компьютер кодига айлантириш билан шуғулланадиган стартапни ҳам молиялаштирган. Агар тадқиқотлар муваффақиятли якунланса, сунъий идрок инсон идрокига етиб олиши мумкин.\nЯнгиликлар » Дунё » Фақатгина Илон Маск эмас: келажакни яқинлаштираётган тўрт миллиардер\n10:00 Гейтс ўз бизнесини бугун бошлаганида қайси соҳани танлаган бўларди?\n12:31 Билл Гейтс 4,6 миллиард АҚШ долларини хайрия қилди\n17:30 Билл Гейтс Windows ва Mac’ни яратишда бошқалардан кўчирганини тан олди\n12:35 Миллиардер Билл Гейтс Трамп билан суҳбатлашди


Икки буюк мўъжиза\nЮртимизга фасллар келинчаги баҳор ташриф буюрди. Гўзал баҳорнинг аёлларга қиёсланишида рамзий маъно бор. Қаҳратон қишдан сўнг яшариш ва янгиланиш фасли ташрифи туфайли ер юзини кўм-кўк майсалар қоплаши, дарахт куртакларининг уйғониши ҳаёт давомийлигига ишорадир.\nБир қўли билан бешикни, бир қўли билан дунёни тебратувчи аёл эса авлодлар занжирини мустаҳкам боғлаб, ҳаёт давомийлигини таъминлайдиган улуғ зотдир. У хонадонларимиз фариштаси, қалбларимиз қуёши. Она жондан азиз фарзандларини бағрида асраб, Ватан ва жамият хизматига шай қилиб, камолга етказади.\nЎзингиз бир мулоҳаза қилиб кўринг, ҳаётни аёлларсиз, оналарсиз тасаввур этиб бўладими? Асло йўқ. Дунё зулматга чулғангандек, ҳаётда маъно йўқдек уларсиз. Ҳаётимизнинг ҳар бир жабҳасида эркаклар билан елкама-елка туриб меҳнат қилаётган, турмушнинг залворли юкини нозик елкасида кўтариб бораётган зот аёллар эмасми?\nБаҳорнинг кириб келиши билан она табиат ўз элчиси қалдирғочларни юбориб, инсонларни эзгу ишларга чорлайди. Жажжи қизалоқлар сочларига толпопук тақишади. Момоларимиз дошқозонда сумалаклар пишириб, элга тарқатади. Элу юртга омонлик тилаб дуога қўл очишади.\nБаҳор ва аёл! Икки мўъжиза, икки буюк уйғунлик... Дунёнинг шу икки мўъжизаси бор экан, ер юзида ҳаёт давом этаверади.


Жаҳон тажрибаси - Zamin.uz\n11:57 / 21.08.2018\nАгар давлат бирор товарни, масалан буғдойни импорт қиладиган бўлса, мамлакат аҳолиси қанча буғдой истеъмол қилади ва бунинг қанчасини ўз маҳсулоти билан қондиради, буни ҳисоб-китоб қилади ва ўрганади. Чуқур таҳлиллардан кейин етмай қолган қисмни четдан келтиради. Чунки кераклигидан ортиғини олиш давлат «чўнтаги»га зарар ва энг асосийси стратегик маҳсулот борасида бировга қарам бўлмаслик.\nБу ҳолатни ўзимизга, рўзғор қилишимизга ҳам татбиқ этишимиз мумкин. Чунки ҳеч ким ўзида бор нарсани бировдан олмайди. Ўзида борнинг кўзи тўқ бўлади, қўшниникига ҳавас қилмайди.\nЭнди буни маънавий бойликларимиздаги мисолида кўриб чиқсак. Биз минг йиллик мафкурамизга, ҳаёт ҳақидаги тасаввур ва тушунчаларимизга эгамиз. Бошқалардан устун одоб-ахлоқимиз бор. Тараққиёт чўққисига чиққан пайтларимизда, дунёга дарс ўқиган даврларимизда ана шу тасаввур, тушунча, маърифат ва мафкурамиз сабабли шу даражаларни эгаллаганмиз. Қолаверса ўша пайтдаги «товарларимиз» билан кўнгил айнир даражада фахрланамиз, яъни чин дилдан уларнинг кучини тан оламиз.\nШундай экан, ўзимизда, уйимизда шунчалик улкан бойлигимиз, «ўз маҳсулотимиз» бўла туриб, нега энди буни четдан импорт қиламиз? Бировники, қўшниники бизникидан сифатсизлиги ва арзонлиги кўриниб турган бўлса-да, нега ўзимизнинг сифатли ва қимматбаҳо маҳсулотимизга диққат қилмаймиз? Агар биримиз унинг қадрини билмаётган бўлса, қолганларимиз нега унга билдирмаймиз?\nТўғри, юқорида айтганимдек, буғдойнинг етмайдиган қисмини импорт қилиш керак. Бўлмаса, тақчиллик ва очарчилик юзага келади. Бу ҳалокат. Биз ҳам ўзимизда йўқ маҳсулотларни келтирайлик. Билим, ишчанлик, ғайрат, тараққиёт маҳсул ва воситалари, мантиқ ва кўплаб ўзимизда тақчил «маҳсулот»ларни импорт қилинишини биз ҳам ёқлаймиз.\nФақат ўзимизда «ачиб» ётган товарларни бизга тиқиштирманг. Боримиздан унумли фойдаланишга йўл беринг. Жаҳон тажрибаси мана шу.\nМанба: Аzon.uz “Замин” янгиликларини “Facebook”да кузатиб боринг\nЯнгиликлар » Иқтисодиёт » Жаҳон тажрибаси


Бодринг касалликлари – Tadbirkor-Fermer\nЗарарланган ёш ниҳолларда уруғпалла эгилиб қолади ва тезда сарғаяди. Баъзан ниҳолларнинг чириши кузатилади. Мазкур холатда анча қари туқималар жигарранг тусга киради, ўсимлик сўлийди ва нобуд бўлади. Катта ёшли ўсимликларда кўпинча дастлаб битта шохи сўлийди. Сўнгра бутун ўсимликда\nсўлишнинг ривожланиб бориши ва пировард натижада унинг нобуд бўлиши кузатилади. Уруғпаллаости тирсакда поянинг халқаланиши ва ўсимликнинг ўсишдан тўхташи хам кузатилиши мумкин.\nФузариоз сўлишни қўзғатувчи замбуруғнинг хаётчанлиги тупроқда бир неча йил мобайнида сақланиши мумкин. Замбуруғ спораларининг бир даладан бошқасига тарқалиши зарарланган тупроқ ва ўсимлик қолдиқларининг қишлоқ хўжалик машиналари воситасида олиб ўтилиши,шунингдек тупроқ зарралари ва суғориш сувлари томчиларининг шамол билан ўтиши натижасида юзага келиши мумкин.\nЗамбуруғ ўсимликка илдизи орқали киради ва тупроқнинг ҳарорати етарлича юқори бўлганда тез ривожланади.\nЧидамли навларни экиш тавсия этилади. Етиштиришни касаллик билан зарарланмаган\nмайдонларда амалга ошириш лозим. Тупроқнинг pH мухитини 6,5 даражага келтириш ва нитрат азот\nбериш зарарланган далаларда касалликнинг ривожланишини тўхтатиши мумкин. Тупроқни буғ\nбилан стерилловчи ускуналар билан замбуруғ спораларининг янги майдонларга тарқалишини бартараф этиш лозим.\nПЕРОНОСПОРИОЗ / СОХТА УН\nЗарарланган баргларда дастлаб ола-чипорлик, сўнгра эса оч сариқ доғлар пайдо бўлади.\nМазкурдоғлар учбурчаксимон шаклга эга бўлади ва баргнинг майда томирлари билан чегараланади.\nВақт ўтиб бу доғлар ёйилиб кетади ва зарарланган майдонларга айланади, уларнинг ранги сарғиш–\nжигаррангдан жигарранггача ўзгаради. Шундан сўнг тез орада баргнинг остки юзасида замбуруғнинг оқдан кулранггача бўлган\nюпқа тукли ғубори ҳосил бўлади. Намлик юқори бўлган даврларда мазкур ғубор\nкулранг ёки бинафшаранг тус олиши мумкин. Зарарланган барглар нобуд бўлади,\nаммо тик ҳолатда қолади, барг япроғининг четлари эса ичкарига қайрилади. Касаллик\nкучли авж олганда дефолиация (барча баргларнинг тўкилиши), ўсимликнинг ўсишдан\nтўхташи ва меваларнинг ривожланмай қолиши кузатилади.\nЗамбуруғ споралари шамол билан катта масофаларга олиб ўтилади, сачровчи\nёмғир томчилари билан тарқалади ёки ишчиларнинг кийими ва асбоблари воситасида соғлом ўсимликларга ўтади. Барг юзасида намлик мавжуд бўлса, касаллик ҳароратнинг ўртачадан юқоригача бўлган диапазонида жуда тез тарқалади.\nТуман, шудринг ёки тез-тез ёмғир ёғиб туриши касалликнинг ривожланиши учун қулай\nИмкон қадар чидамли навларни экиш тавсия этилади. Касалликка мойил навларга\nўз вақтида фунгицид пуркаб туриш зарур.\nЗарарланган ўсимликлар нимжон бўлиб қолади, уларда ўсишдан умумий тўхташ кузатилади,\nбаргларнинг ранги эса оч яшилдан сариққача бўлади. Бундай ўсимликларда сўлишга мойиллик кузатилади,\nчунки уларда сув ютиш жадаллиги пасайиб кетади.\nГарчи нематода билан зарарланган ўсимликлар одатда нобуд бўлсада, баъзан улар ўсув даврининг оҳиригача\nқийинчилик билан яшаб қолиши мумкин. Касаллик ҳосилдорлик ва мева сифатининг кескин пасайишига олиб келади. Зарарланган ўсимлик илдизи билан суғуриб олинса илдизларда якка ёки гурух бўлиб жойлашган,\nнематодалар томонидан қўзғатилган тугунчасимон, сўгалсимон шишларни кўриш мумкин. Илдизларнинг фитопатоген замбуруғлар ёки бакетриялар билан иккиламчи зарарланиши – одатий хол.\nКасаллик енгил, қумли тупроқларда ва тупроқнинг ҳарорати ўртача бўлганда айниқса зарарлидир.\nНематодалар тупроқда узоқ йиллар мобайнида сақланиши мумкин. Улар суғориш сувлари, зарарланган\nмайдонларнинг оқава сувлари, зарарланган тупроқни\nаралаштириш ва зарарланган ўсимлик материали билан тарқалади.\nТупроқни фумигация қилиш ёки стериллаш шиш ҳосил қилувчи нематодага қарши\nкурашнинг самарали усули ҳисобланади. Ерни чуқур шудгорлаш, алмашлаб экишга\nриоя қилиш ва касаликка мойил бегона ўтларни йўқотиш каби агротехник тадбирлар\nкасалликнинг зарарини камайтиришга имкон беради. Қовоқдошларни чидамли\nпайвандтагларга улаш, гарчи қиммат бўлсада, касалликка қарши курашнинг самарали\nусулларидан бири ҳисобланади.\nУН ШУДРИНГИ (Рх)\nКасалликнинг биринчи белгилари пояда, банди ва баргларда хира сариқ доғлар кўринишида пайдо\nбўлади. Баргнинг устки ёки остки юзаси зарарланиши мумкин.\nДоғлар катталашади, замбуруғ спораларининг оқкукунсимон ғубори билан қопланади. Зарарланган барглар\nаста-секин сариқ, сўнгра жигарранг тус олади ва қоғозсимон\nЗамбуруғ одатда бегона ўтларда қишлайди ва катта масофаларга ҳаво оқими\nбилан тарқалади. Зарарланиш ўсимлик юзасида намлик мавжуд бўлмаганда ҳам\nюз бериши мумкин, гарчи зарарланиш учун ҳавонинг юқори намлиги (50-90%) талаб\nэтилса ҳам. Касалликнинг ривожланишига ўсимликнинг ғовлаб ривожланиши, ўртача\nҳарорат, ёруғликнинг етишмаслиги ва шудринг қулай имконият яратади.\nЧидамли навларни экиш тавсия этилади. Чидамли навлар мавжуд бўлмаганда\nўсимликларга ўз вақтида фунгицид пуркаш жуда самарали усул ҳисобланади.\nИссиқхоналарда етиштиришда ўсимликларнинг ғовлаб кетишига олиб келувчи\nагротехник тадбирларни истисно этиш яхши натижа беради. Бегона ўтларни йўқотиш\nва санитар шароитларни яхшилашга қаратилган тадбирлар касалликнинг\nривожланишини тўхтатиши мумкин.


КХШТ кучлари олиб чиқилиши 13 январ куни бошланади — Тўқаев\n17:12 / 12.01.2022\nМаълумотларга кўра, Қозоғистонга 2030 нафар ҳарбий ва 250 дона техника киритилган.\nҚозоғистон президенти Қосим-Жўмарт Тўқаев Коллектив хавфсизлик шартномаси ташкилоти (КХШТ) кучлари 13 январ куни мамлакатдан чиқиб кета бошлашини маълум қилди.\n"Эртага КХШТ тинчликпарвар контингентининг ташкиллаштирилган тарзда чиқиб кетиши бошланади", - деди у.\nТўқаевнинг сўзларига кўра, у бу борада КХШТга аъзо давлатлар раҳбарлари билан мулоқот қилган.\n"Имкониятдан фойдаланиб, бир неча кун давомида амалга оширилган ишлар учун контингент қўмондонлигига миннатдорлик билдираман. КХШТ миссияси муваффақиятли деб баҳоланмоқда. Ҳамкасбларим – давлат раҳбарларига яна бир бор миннатдорлик билдираман", - деди у.\nҚозоғистонда оммавий норозилик намойишлари тартибсизликларга айланиб кетганидан сўнг Тўқаев КХШТга тинчликпарвар кучлар киритилишини сўраб мурожаат қилганди. Маълумотларга кўра, Қозоғистонга 2030 нафар тинчликпарвар кучлари хизматчилари ва 250 дона техника киритилган.\nКХШТнинг Москвада ўтадиган юбилей саммитида Украина мавзуси муҳокама қилиниши мумкин


Озодбек Назарбеков: Давлат ташкилоти базмида текин хизмат қилмайлик - BBC News O'zbek\nМаълум бўлишича, прокуратура доҳил бошқа давлат муассасалари ўзларининг корпоратив базмларида хонандалар хизматидан бепул фойдаланишади. Камига уларга дўқ уриб, обрўсизлантиради.\nБу ҳақда Ўзбекистон халқ артисти Озодбек Назарбеков шикоят қилган ва Маданият вазири ўринбосари унинг гапларини маъқуллаган.\nОзодбек Назарбековнинг айтишича, санъаткорларнинг давлат ташкилотлари олдида ҳурмати қолмаган. Давлат муассасаларининг корпоратив базмларига хонандалар текин хизмат қилишга мажбур. Сал кеч қолишса уларни "ўдағайлаб" тергашади.\n"Давлат ташкилотлари олдида санъаткорларнинг ҳурмати йўқ. Давлат тадбирлари ҳақида гапирмаяпман. Ташқи ишлар вазирлигида тадбир қилади ёки прокуратурада оддий ўтириш қилади, масалан Наврўзга ўтиради. Нонни пулга олади, сувни пулга олади, ресторанни пулга заказ қилади ва санъаткор текинга бориши керак. Ҳурмат ҳам шунга яраша бўлади".\nОзодбек Назарбеков "Ўзбекконцерт" давлат муасасаси томонидан томонидан 2 июн куни ташкил қилинган мажлисда гапирган. Унда Маданият вазирининг биринчи ўринбосари Минҳожиддин Ҳожиматов, Ўзбекистон Республикаси Президенти девони масъул ходими Абдуваҳоб Сахиев ва "Ўзбекконцерт" давлат муасасаси директор вазифасини вақтинча бажарувчи Азамат Ҳайдаровлар иштирок этган.\nМаданият вазирлиги қошида тижорий бўлим очилсин.\nНазарбеков Маданият вазирлиги қошида тижорий бўлим очилишини ва шу вақтгача санъаткорлар хизматидан текин фойдаланиб келаётган давлат ташкилотлари унга пул ўтказиш йўли билан улар хизматидан фойдаланишни йўлга қўйишни таклиф қилди.\n"Улар вазирликка хат билан чиқади. Сизлар унинг ижросини таъминлаб беришларингиз керак. Тижорий бўлим бўлса , мана шунақа ўтириш қилмоқчи бўлганлардан, сенга ким керак деб сўрайди. Пулини тўла ёки тушир. Шунда сал ҳурматимиз жойига келади. Ҳозир уларда битта вазирликка хат ташласак ҳаммаси келади, деган фикр бор. Кейин мана шунақа оёқ остилик, сал 15 минут кеч қолсанг, ўдағайлаб ҳам беради яна".\nНазарбековга кўра, шундай бўлса юридик томонлама ҳам тўғри бўлади, ҳеч ким эътироз ҳам қилмайди.\nМаданият вазирининг биринчи ўринбосари Минҳожиддин Ҳожиматов хонанданинг фикрларини маъқуллаган.\nУ ҳам йиғилишда вазирликнинг дардини айтиб кетган. Маълум бўлишича, Ўзбекистондаги давлат ташкилотлари бирор тадбир ўтказса ҳатто Маданият вазирлиги билан келишмасдан ҳамма нарсани улардан олади. Бироқ матбуотда вазирлик номи ўрнига ўша ташкилот номи туради.\n"Тўғри нарсаларни айтдингиз, бу ерда битта нарса бор. Баъзан протоколлар келиб қолади. Унга на вазирлик розилик берган, на бошқа. Бундай қарасангиз протоколда овоз кучайтиргич қўядиган бизмиз, саҳна қиладиган бизмиз, бошловчи берадиган бизмиз, санъаткор берадиган бизмиз, режиссёр берадиган бизмиз. Тадбирнинг эгаси келади-да фақат совға топшириб. Газетага қарасанг бир оғиз маданият вазирлиги деган жой йўқ", - деган Минҳожиддин Ҳожиматов.\nВидеони томоша қилиш учун YouTube босинг\nbbcuzbek.com архивидан- Би-би-си Ўзбек хизмати марҳум Президент Ислом Каримовнинг набираси билан эксклюзив суҳбат ўтказди. Бу суҳбатда номи тилга олинган тарафлардан муносабатини олиш учун Би-би-си улар билан боғланди. YoutTubeдаги BBCUzbek каналимизда интервьюни томоша қилишингиз мумкин.


Трамп Хитой борасида афсусда! Нега?\nАҚШ президенти Дональд Трамп Хитой маҳсулотларига бож миқдорини янада баландроқ оширмаганига афсусланмоқда, деди Оқ уй матбуот котиби Стефани Гришэм.\nБуюк Британия бош вазири Борис Жонсон билан музокаралар чоғида Трампдан Хитой билан савдо уруши кескинлашиши муносабати билан у бирор нимадан афсусланмоқдами ёки йўқми, деб сўрашди. АҚШ президенти бу саволга тасдиқ жавобини берди. Шундан сўнг қатор ОАВлар Трамп Хитой билан савдо урушидан афсусда эканлигини ёзиб чиқди.\n"Унинг жавоби нотўғри талқин қилинган. Президент Трамп божларни янада баландроқ кўтармаганлигидан афсусда эканлигини билдирган", - дейилади Оқ уй матбуот котибининг баёнотида.\nАввалроқ Трамп АҚШ 1 сентябрдан Хитойнинг 300 млрд долларлик маҳсулотларига бож миқдорини аввал режалаштирилганидек 10 фоизга эмас, 15 фоизга, 1 октябрдан эса 250 млрд долларлик маҳсулотларига 25 эмас, 20 фоизга оширилишини маълум қилганди.\nКиритилди: 20:17 25.08.2019. Ўқилди: 1552 марта. Фикрлар сони: 0 та.


Ўзбекистон 544 30.04.2019 18:43:35\nОлдин хабар берганимиздек, Президент Шавкат Мирзиёев иқтисодий-ижтимоий ривожлантириш бўйича аввал берилган топшириқлар ижроси, шаҳар ва туманларда амалга оширилаётган бунёдкорлик ишлари билан танишиш мақсадида 30 апрель куни Сурхондарё вилояти келди.\nШавкат Мирзиёев Сурхондарёга ташрифи давомида Сариосиё туманидаги Тўпаланг гидроэлектр станциясини бориб кўрди. Президент топшириғига мувофиқ, аввалига Тўпаланг сув омбори тўғони 20 метрга кўтарилди. Натижада унинг сиғими 380 миллион куб метрдан 500 миллионга етказилди. Айни пайтда жами қуввати 145 мегаваттли яна иккита агрегат ўрнатиш бўйича иш олиб борилмоқда. Бундан ташқари, ҳар бири қарийб 38 мегаватт бўлган Зарчоб-1 ва Зарчоб-2 кичик гидроэлектр станциялари ҳам барпо этиляпти. Шу тариқа энергия олиш қуввати жами 250 мегаваттга етказилади.\nПрезидент Шавкат Мирзиёев Сариосиё туманидаги Шарғун кўмир конида олиб борилаётган ишлар билан ҳам танишди.\nШарғун кўмири коннинг асосий захираси томон туннел қазиб борилмоқда. Ҳозиргача 2 километрдан зиёд шундай йўл қурилди. Яна 1,5 километрдан сўнг, 33 миллион тонналик асосий кўмир захирасига етиб борилади.\nШарғун шаҳарчасини янгидан қуриш, тадбиркорлик ва чорвачиликни ривожлантириш бўйича топшириқлар берди.\nШавкат Мирзиёев Бойсун туманида янги ташкил этилаётган газ-кимё лойиҳаси билан танишди. Умумий қиймати 5,27 миллиард АҚШ долларига тенг ушбу лойиҳа икки босқичда амалга оширилади. Президентга лойиҳа доирасида амалга оширилаётган ишлар ва келгусида эришиладиган натижалар ҳақидаги тақдимот намойиш этилди.\nДавлатимиз раҳбари Бойсун туманига ташрифи чоғида кекса авлод вакиллари, туман фахрийлари билан ҳам учрашди.\nПрезидент Шавкат Мирзиёев Музработ туманидаги «Янгиобод инвест сервис» хусусий корхонаси фаолияти билан танишди. Давлатимиз раҳбари корхона фаолиятини кенгайтириш, вилоятнинг бошқа туманларида ҳам шундай мажмуалар ташкил этиш бўйича топшириқлар берди.\nШу ерда Сурхондарё вилоятида эртапишар маҳсулотлар етиштириш ва экспортга чиқариш, аҳоли томорқаларидан самарали фойдаланиш ва қишлоқ хўжалигига оид бошқа лойиҳалар тақдимоти ҳам ўтказилди. Президентимиз томорқачилик бўйича олиб борилаётган ишларга алоҳида эътибор қаратди.\nПрезидент Сурхондарё ташриф


Билетларнинг сохталиги сабаб чорашанба куни эрталаб 30 киши ўз юртига қайта олмади\nСохта авиачипталар туфайли Домодедовада 30дан зиёд йўловчи ватанига кета олмади\nБишкек ва Ўш шаҳарларига сохта авиачипта сотишда гумонланган Қирғизистон фуқароси қўлга олинган. Бу иш юзасидан жиноий иш қўзғатилган 28.12.2016, Sputnik Ўзбекистон\n19:17 28.12.2016 (янгиланди: 20:19 28.12.2016)\n© Sputnik / Игорь Зарембо / Фотобанкка ўтишАвиачипталар\nБишкек ва Ўш шаҳарларига сохта авиачипта сотишда гумонланган Қирғизистон фуқароси қўлга олинган. Бу иш юзасидан жиноий иш қўзғатилган\nТОШКЕНТ, 28 дек — Sputnik. Россия пойтахти Москва шаҳрида Қирғизистон фуқароларига 5-8 минг рубл нархида сохта авиачипталар сотилган, деб хабар қилмоқда Спутник Қирғизистон нашри.\nНашрда берилган хабарга кўра, 200дан ортиқ одамлар ушбу фирибгарлик қурбонига айланган. "26, 27, 28, 29, 30 ва 31 декабр кунлари Москва — Бишкек ва Москва — Ўш йўналишларида амалга ошириладиган рейсларга 200дан зиёд фуқаро сохта авиачипталарни харид қилган. Фирибгарликда гумонланиб Алтинтай исмли Қирғизистон фуқароси қўлга олинган", — дейилади хабарда.\n22 Октябр 2016, 18:30\nМаълумотларга кўра, 26-декабр куни бир гуруҳ қирғизистонликлар сохта чипталар туфайли ўз ватанига қайта олмаган. Қурбонларнинг барчаси Домодедово аэропортидан ўз ватанига учиши керак бўлган.\nНашрда ёзилишича, чоршанба куни эрталаб, яна 30 киши худди шундай муаммога дуч келган.\n"Ҳозирда уларнинг аризаларини полицияда рўйхатдан ўтказяпмиз. Суриштирув ишлари олиб борилмоқда. Аниқ бўлишича, уларнинг ҳаммаси чипталарни 5-8 минг рублдан харид қилган. Алданганлар орасида "бориш-қайтиш" чипталарини олганлар ҳам борлиги маълум бўлмоқда. Одамларнинг аксарияти Янги йилни ватанида кутиб олиш истагида бўлган", — деб ёзади нашр.\nХабарларга кўра, сохта авиачипталар август ойидан бошлаб сотила бошлаган. Ушбу ҳодиса юзасидан жиноий иш қўзғатилган.


Хитойлик қиз укасини қутқариш учун университетдан воз кечди\nХитойлик қиз укасини қутқариш учун университетдан...\n10.04.2019 10:01 0 436\nХитойнинг Люнюнган шаҳрида истиқомат қиладиган 18 ёшли Ли Цзи университетга кириш имтиҳонига тайёргарлик кўраётган эди. Укаси эса оғир касалдан азият чекаётган ва илик транслантациясига эҳтиёж бор эди.\nБолага донорлик қилиш учун на она ва на отанинг илиги тўғри келди. Фақат опаси донор бўлишига тўғри келди. Бундай ҳолатда Ли Цзи университетдан бир йилга воз кечишига тўғри келарди. Қиз иккиланмай ўқишидан воз кечди.\n«Мен бир йилдан кейин ҳам ўқишга киришим мумкин. Укам эса кута олмайди», — деди қизча. Операция март ойида бўлиб ўтди. Оила операция учун қарз олишига тўғри келди. Ҳозирда ҳаммаси яхши, боланинг соғлигига хавф йўқ.


Мирзачўл туман ҳокими Комил Холмуродовнинг туман аҳлига МУРОЖААТИ » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Мирзачўл туман ҳокими Комил Холмуродовнинг туман аҳлига МУРОЖААТИ\nМирзачўл туман ҳокими Комил Холмуродовнинг туман аҳлига МУРОЖААТИ\nАссалому алайкум, азиз тумандошлар!\nБугун дунёнинг деярли барча мамлакатлари коронавирус пандемиясига қарши курашмоқда. Дунё бўйича миллионлаб одам бу касалликка чалинмоқда. Минг-минглаб одам бу касаллик туфайли вафот этмоқда. Ушбу рақамлар коронавируснинг нақадар хавфли эканлигини яққол намойиш этаётган айни дамларда бу бало туманимизни ҳам четлаб ўтмади. Айни вақтда мамлакатимизда бу касалликка чалинганлар сони 20 минг нафардан ошгани, энг қайғулиси, 100 нафардан ортиқ ҳамюртларимизнинг ҳаётдан эрта кўз юмгани бу офатнинг қанчалар жиддий эканлигини тасдиқлаб турибди.\nИжтимоий тармоқлар ва оммавий ахборот воситаларида берилган манбалардан хабарингиз бор, Республика махсус комиссиясининг қарорига мувофиқ 10 июлдан 15 августга қадар республикамизнинг барча ҳудудларида кучайтирилган карантин тартиби жорий қилинди. Аҳоли ўртасида коронавирус инфекциясининг тарқалиш занжирини узиш мақсадида мамлакатимиз аҳолисига ҳар шанба ва якшанба кунлари “ўзини-ўзи яккалаш” ҳаёт тарзига қатъий риоя этган ҳолда ўз уйларида қолиш тавсия этилди.\nСўнги кунларда коронавирус инфекциясининг тарқалиши бир неча баробарга ортиб, кўплаб касалланиш ва ўлим ҳолатлари қайд этилаётганлиги барчамиздан янада хушёрлик ва эҳтиёткорликни талаб этмоқда.\nКоронавирус инфекциясига қарши курашда барча бир тан-у бир жон бўлиб ҳаракат қилаётганлигини телевидение, интернет сайтлари орқали ўқиб, кўриб гувоҳи бўлмоқдасиз. Мазкур касаллик кенг тарқалиб кетишининг олдини олиш мақсадида Республика комиссияси томонидан белгиланган чора-тадбирлар барчамизга мамнуният бағишлаш билан бирга масъулият ҳам юклайди.\nАйниқса, шифокорларимизнинг кечаю кундуз тиним билмай жонкуярлик кўрсатаётганлари таҳсинга лойиқ.\nАйрим юртдошларимизнинг ўзбошимчалик билан қилаётган хатти-ҳаракатлари, айниқса, тиббиёт ходимларига ўз вақтида мурожаат қилмасликлари, касаллик белгилари юқори даражага чиққунга қадар ўзини-ўзи даволашга уринишлари оғир салбий ҳолатларга олиб келмоқда.\nЭнг ачинарлиси, бу каби оддий эътиборсизлик, ўзбошимчалик ва жорий этилган карантин қоидаларига риоя этмаслик нафақат фуқаронинг ўзига, балки аксарият ҳолларда бутун бошли маҳалла ёки кўчадаги барча аҳолининг ҳаётини жиддий хавотирга солишини унутмаслигимиз керак.\nТуманимизда пандемия билан боғлиқ вазият мураккаблашиб, касалланиш даражаси кундан-кунга ортиб бормоқда.\nТумандаги даволаш профилактик муассасасида, жами 43 нафар беморлар тиббий назоратга олинган бўлиб, улардан 3 нафарида коронавирус инфекцияси тасдиқланган. Ўта оғир ҳолатдаги беморлар мавжуд эмас. Биз ушбу беморларимизни тез кунларда соғайиб кетишларини астойдил тилаб қоламиз.\nТуманда тез тиббий ёрдам тизимида 5 та автомашина фаолият олиб бориб, уларнинг барчасида JPS навигатор ўрнатилган. 1 та реамобиль автомашинасида ЭПИД бригада ташкил қилиниб, аҳолига тез тиббий ёрдам кўрсатиб келинмоқда.\n“Covid-19”га гумон қилинган беморлар туман марказий шифохонасида даволанётган бўлса, беморларни даволаш учун яна қўшимча 200 та ўрин-жой (койка) ташкил қилинган. Беморларни даволаш учун барча тиббиёт ходимлари жалб қилинган.\nТуманда коронавирусга чалинган беморларни даволашга мўлжалланган тиббиёт муассасасида шифокор ва ҳамширалар етарли. Уларга зарур дори-дармон билан таъминлаш мақсадида жорий йилнинг олти ойи давомида, жами 42 млн. сўм маблағ ажратилган.\nШундан, маҳаллий бюджетдан 25 млн.сўм ҳамда 17,0 млн. сўм ҳомийлар маблағлари ҳисобидан ажратилган бўлиб, дори-дармон билан таъминлаш даражаси ўртача 83,0 фоизни ташкил этади. Ҳозирги кунда туманимизда 13,5 млн сўмлик 32 турдаги дори-дармон ва тиббий буюмлар заҳираси мавжуд.\nМамлакатимизда Муҳтарам Юртбошимиз Шавкат Миромонович Мирзиёев томонидан коронавирус тарқаб кетмаслиги ва аҳолини саломатлиги йўлида барча чоралар кўрилмоқда.\nШу асосда туманда зарур кечиктириб бўлмайдиган тадбирлар ишлаб чиқилиб, тезкор чоралар олиб борилмоқда.\nТуман миқёсида коронавируснинг янги тури кириб келиши ва тарқалишининг олдини олиш бўйича мувофиқлаштириш махсус штаби томонидан туман миқёсида 60 нафардан зиёд шахсий таркиб 5 та махсус техникалар ёрдамида туманда дезинфекциялаш ишларини амалга оширишмоқда.\nКарантин тадбирлари эълон қилинган кундан бошлаб бугунги кунгача туманга киришда 2 та карантин блокпостлар ташкил этилган бўлиб, мазкур блокпостлардан рухсатнома асосида ўтаётган уч мингдан зиёд автотранспорт воситалари дезинфекция қилинди.\nШуни алоҳида таъкидлаб ўтиш жоизки, Коронавирус пандемияси туфайли юзага келган мураккаб ва синовли кунларда ҳаёти ва соғлиғини хавф остига қўйиб, мавжуд хатарларга қарши курашиш, инфекция кенг тарқалишининг олдини олиш, юртимизда санитар-эпидемиологик осойишталикни таъминлаш ишларига тиббиёт бирлашмаси, ички ишлар, миллий гвардия, фавқулодда вазиятлари бўлимлари ҳодимлари муносиб ҳисса қўшиб келмоқдалар.\nФурсатдан фойдаланиб, касалликнинг олдини олишда чинакам жасорат ва матонат кўрсатаётган жонкуяр ва олийжаноб шифокорларимиз ҳамда Ички ишлар, Миллий гвардия, Фавқулодда вазиятлар бўлимлари ходимларига шахсан ўз номимдан ва туманимиз аҳли номидан чуқур миннатдорчилик билдираман.\nРеспублика махсус комиссиясининг 2020 йил\n10 июлдаги 35-сонли баёнига асосан туман Маҳалла ва оилани қўллаб-қувватлаш бўлими қошида “Ҳомийлик хайрияларини мувофиқлаштириш ва волонтёрлик марказлари”ташкил этилди. “Call center” фаолияти йўлга қўйилди.\nЖорий йилнинг 10 июндан шу кунга қадар туманимиздаги 326 нафар эҳтиёжманд оилаларга жами 82 млн. 757 минг сўмлик бирламчи озиқ-овқат ва зарурий дори-дармон воситалари етказиб берилди.\nБундан ташқари тумандаги секторлар ташкил этилган қуйидаги 1-сектор (72) 312-21-11, 2-сектор (72) 221-55-60, 3-сектор (72) 312-13-14 ва 4-сектор (72) 312-22-64 телефон рақамларига коронавирус инфекцияси билан боғлиқ маслаҳат ва тавсиялар олиш учун фуқаролар мурожаат қилишлари мумкин.\nДавлатимиз раҳбари таъкидлаганидек, тиббиёт қанчалик ривожланган бўлмасин, давлат бунга қанча-қанча маблағ ажратмасин, одамларимиз шифокорлар тавсиясига амал қилмаса, тартиб-интизомли бўлиб, карантин қоидаларига риоя этмаса, барча кўрилаётган чораларимиз, пандемияга қарши курашиш учун сафарбар қилинган юз минглаб фидойи инсонларнинг меҳнати беҳуда кетиши мумкин.\nТажриблар шуни кўрсатмоқдаки, бу касалликка чалинаётганларнинг асосий қисми огоҳлантиришларга қарамасдан Сирдарё вилояти ва бошқа ҳудудларга оилавий ёки якка тартибда чиқиб, касаллик орттириб нафақат ўзи балки бутун оиласини хавф остига қўймоқда.\n(Мисол учун: Пахтазор ШФЙ ҳудудида яшовчи фуқаро Сирдарё вилоят Сайхунобод туманига тазияга бориб келиши натижасида ўзи ва 5 нафар оила аъзоларининг тана ҳароратлари кўтарилиши билан тиббиёт бирлашмасига мурожаат қилган ва буларда клиник белгилар мавжудлиги аниқланган)\nБугун Сизларга мурожаат қилар эканмиз, ушбу оғир ва синовли кунларда ҳар бир тумандошимиз нафақат ўзи, балки оила аъзолари, яқинлари соғлиғи учун ҳам масъул эканлигини яна бир бор таъкидламоқчиман.\nСизлардан ҳар қандай вазиятда ҳам бирдамликда, шифокорлар тавсияларига амал қилган ҳолда, тушкунликка тушмасдан коронавирусга қарши бирга курашишни сўрайман. Ваҳимага берилмасдан, ҳаммамиз бирлашайлик. Аввало ўзимиз ва яқинларимизнинг, шу билан бирга бошқаларнинг саломатлигига бефарқ бўлмасдан уйда қолиб, заруратсиз, эҳтиёжсиз кўчага чиқмайлик. Оилада фарзандлар тарбиясига янада эътиборли бўлайлик. Шундагина биз сабр ва матонатимиз, меҳнатсеварлигимиз, меҳр-оқибатимиз билан бу синовни ҳам албатта енгиб ўтамиз.\nТуманда жойлашган 12 та маҳалла фуқаролар йиғинларида маҳалла раиси ва профилактика инспекторлари томонидан ҳар бир хонадонга кирилиб, пандемия қоидаларига тўлиқ риоя этиш юзасидан тушунтириш ишлари олиб борилмоқда.\nТуманда ҳозирда жами 8 та дорихоналар фаолият олиб бормоқда. COVID-19 вирусидан даволаниш учун зарур бўлган 29 хил турдаги дорилар рўйхати олинди. Нарх-наво сунъий оширилишининг олдини олиш бўйича бир қатор ишлар амалга оширилмоқда. Жумладан, тумандаги барча дорихоналар, озиқ-овқат дўконлари доимий равишда тегишли ташкилотлар назоратига олинган.\nҲурматли тумандошларим, муҳтарама онахонлар, пиру бадавлат отахонлар, ака-укалар, опа-сингилларим!\nБарча қоида ва чекловларга тартибли равишда амал қилинса, тегишли ташкилотлар талаби ҳар бир шахс томонидан қатъий инобатга олинса ва бажарилсагина, бутун дунёда тарқалаётган вирусга қарши биргаликдаги, ҳамжиҳатликдаги курашимиз самара беради. Бунинг учун биринчи навбатда шифокорлар тавсиясига амал қилиб, шахсий гигиена ва санитария қоидаларига ҳар биримиз ўз оиламиз, болаларимиз билан уйимизда, ишхонамизда ва борадиган жойларимизда қатъий амал қилишимиз зарур.\nКўпга келган бу касалликка қарши ҳаммамиз биргаликда, бир ёқадан бош чиқариб, ҳаракат қилишимиз лозим. Барча туманимиз аҳолисини ушбу белгиланган тартиб бўйича ҳаракатланишга чақираман.\nЮқоридагиларни инобатга олган ҳолда, ўзингиз ва яқинларингизнинг соғликларини сақлаш мақсадида зарурат бўлмаганда кўчага чиқмаслигингизни, жамоат жойларида бўлганингизда масофа сақлаган ҳолда карантин талабларига риоя этишингизни ва ниқобсиз юрмаслигингизни сўраб қоламан!\nБу кунлар албатта ортда қолади. Туманимиз гуллаб яшнайди. Сизларга мурожаатим, оила аъзоларингиз билан уйда қолинг! Коронавирусга қарши биргаликда курашамиз ва албатта бу вирусни енгамиз!\nИлтимос, ўзингиз ва яқинларингизнинг саломатлигига бефарқ бўлманг! Уйда қолинг!\nПандемия даврида яшашни ва меҳнат қилишни ўрганишимиз лозим\nИККИ КУНЛИК ҚАТЪИЙ РЕЖИМГА ЎТИЛАДИ.\n“Давлат ва халқ бирдамликда ҳар қандай синовдан ўтишга қодир”.\nВИЛОЯТ ҲОКИМИНИНГ ЖИЗЗАХ АҲЛИГА МУРОЖААТИ


Qalampir.uz - Ўзбекистонда 65 минг аёл ҳомиласи аборт қилинди\nЎзбекистонда 65 минг аёл ҳомиласи аборт қилинди\n12:16, 26.12.2017 Жамият\n65 минг аёлда ҳомила ривожланишининг туғма нуқсонлари аниқланиши муносабати билан ҳомиладорлик тўхтатилди.\nАввалроқ, Ўзбекистон Республикаси Президенти Шавкат Мирзиёев кеча, 25 декабрь куни 2018-2022 йиллар даврида болаларда туғма ва ирсий касалликларни барвақт аниқлаш Давлат дастури тўғрисида”ги қарорни имзолагани ҳақида хабар берган эдик.\nҚарор шарҳида маълум қилинишича, 2013-2017 йилларда соғлиқни сақлашнинг бирламчи бўғини даражасида 2,1 миллиондан ортиқ ҳомиладор аёл текширилди, уларнинг 65 минг нафарида ҳомила ривожланишининг туғма нуқсонлари аниқланиши муносабати билан ҳомиладорлик тўхтатилди.\nТеглар:Ҳомиладорлик Ирсий касалликлар Аборт\nЖанубий Корея КХДР билан музокараларга киришишга тайёр\nНуқсон билан туғишга тақиқ қўйиладими? Янги низом нималарга рухсат бермайди?\n20:57, 02.08.2018 5 869\nИрландияда аборт бўйича референдум ўтказилади\n21:29, 30.01.2018 2 020\nИрландияда абортга муносабат қандай?\n13:49, 29.01.2018 2 317\nЎзбекистон соғлом болалар туғилиши учун 31 миллион АҚШ доллари сарфламоқчи\n15:07, 26.12.2017 1 472\nШавкат Мирзиёев келажак авлод учун ўта муҳим қарорни имзолади\n10:58, 26.12.2017 10 689


Истеъмол бозоридан муносиб ўрин олиш — ҳар бир ишлаб чиқарувчининг устувор мақсади. Шу жиҳатдан мамлакатимиз ишбилармонлари томонидан тайёрланаётган юзлаб турдаги маҳсулотлар юқори сифати ҳамда ўзига хос дизайни билан маҳаллий ва хорижлик харидорлар эътирофига сазовор бўлаётгани қувонарлидир. Улар орасида Наманган шаҳридаги “Люкс плюс сервис” масъулияти чекланган жамиятининг замонавий моделдаги ихчам костюм-шим, куртка ва пальтолари ҳам бор.\nМаълумки, бундай рақобатбардош маҳсулотларни ишлаб чиқариш учун, энг аввало, илғор технология ва малакали ишчи-мутахассислар талаб этилади. “Люкс плюс сервис”нинг бу борадаги имкониятларига ҳавас қилса, арзийди. Корхона, айниқса, 550 минг евро миқдоридаги сармоя ҳисобига катта ҳажмдаги модернизациялаш тадбирлари амалга оширилгандан сўнг ривожланишнинг янги поғонасига кўтарилиб олди. Ҳозир бу ерга ўрнатилган серунум, тежамкор, замонавий ва энг сўнгги русумдаги технологиялар шарофати билан либослар тайёрлаш жараёни компьютерлаштирилган дастгоҳлар ёрдамида сифатли бажарилмоқда.\n— Корхонамиз фаолият бошлаган дастлабки йиллари ҳар бир либосни силлиқлашга соатлаб вақт сарфлардик, — дейди костюмга ишлов бераётган Улуғбек Ҳамроқулов. — Хориждан келтирилган мана бу пресслаш ускунаси эса ушбу амалиётни саноқли дақиқалар ичида бажаради. Унинг маҳсулот сифатини таъминлашдаги ўрни ҳам катта. Айни пайтда ана шундай дастгоҳдан 14 таси ишлаб турибди.\nДарҳақиқат, технологик янгиланиш тадбирлари амалга оширилгандан сўнг корхона қувватлари ортиб, ишлаб чиқариш ҳажми олдингига нисбатан беш баробар ўсди ёки ойига уч мингтага етказиб кийим-кечак тайёрлаш имконияти юзага келди. Ўз навбатида, иш ўринлари кўпайиб, жамоа аъзолари сони 115 нафарга етди. Уларнинг 15 фоизини касб-ҳунар коллежлари битирувчилари ташкил этади. Энг муҳими, ички бозордан мустаҳкам ўрин эгаллаган корхона ўз маҳсулотларини чет элга ҳам чиқара бошлади. Эндиликда хориж давлатлари билан тузилган экспорт шартномалари миқдори йил сайин ошиб бормоқда. Масалан, ўтган йил якунларига кўра 85,4 минг АҚШ долларига тенг маҳсулот ташқи бозорга чиқарилган бўлса, жорий йилнинг биринчи ярмидаёқ бу борадаги кўрсаткич 57 минг АҚШ долларидан ошди. Олти ойда ишлаб чиқарилган умумий маҳсулот миқдори эса 1,4 миллиард сўмликка етди.\n— Айни чоғда “Vakkoni” товар белгиси остида 30 дан ортиқ турда кийим-кечаклар ишлаб чиқараяпмиз, — дейди МЧЖ раҳбари Аюбхон Бобомирзаев. — Шу билан бирга, бозордаги мавқеимизни янада мустаҳкамлаш мақсадида навбатдаги лойиҳани ниҳоясига етказаяпмиз. Аниқроғи, яна бир цех биноси қуриб битказилмоқда. Энг улуғ, энг азиз байрамимиз арафасида фойдаланишга топшириладиган бу иншоотда юздан зиёд киши меҳнат қилади. Тайёрлаётган маҳсулотларимиз миқдори эса яна бир миллиард сўмликка кўпаяди. Бундан ташқари, келгуси йилдан бошлаб янги йўналиш — эркаклар кўйлаги тайёрлаш линияси барпо этишни режалаштириб турибмиз.\nАйтиш лозимки, вилоятда “Люкс плюс сервис” сингари дастгоҳ ва ускуналарни ихчам ҳамда самарали техника ҳисобига янгилаб, юксак натижаларга эришаётган хўжалик юритувчи субъектлар сони тобора ортиб бормоқда. Улардан бири — “Истиқлол текстиль дизайн” масъулияти чекланган жамиятида юқори сифатли костюм-шим ва курткалар тайёрланади. Йилига 1,3 миллиард сўмликдан кўпроқ бежирим кийимлар ишлаб чиқараётган мазкур корхона аввалги йили ISO 9001 халқаро сертификатини қўлга киритган эди. Ўтган йили эса Фарғона водийсида биринчи бўлиб мода ва дизайн марказини ишга туширди. Шу ўринда таъкидлаш лозимки, кичик бизнес субъектлари кўплаб ҳамюртларимиз учун ўз иқтидори ва салоҳиятини намойиш этиш майдонига айланиб бораяпти. Масалан, Наманган шаҳридаги “Ифтихор кийим саноат” масъулияти чекланган жамияти раҳбари Анна Добрих корхона фаолиятини барқарор йўлга қўйгани, истеъмол бозорини тўлдириш ва экспорт фаолиятидаги самарали иштироки учун “Ташаббус — 2014” кўрик-танловининг якуний босқичида “Энг яхши тадбиркор” йўналиши бўйича ғолиб чиқиб, олтин медаль, биринчи даражали диплом ҳамда “Spark” автомашинаси билан тақдирланди. Ёш ва ғайратли тадбиркор ҳам ўз муваффақиятларини корхонада замонавий технологияларнинг кенг қўлланилиши билан боғлайди.\nЭътиборлиси, саноат тармоқларини модернизациялаш ва янгилаш, замонавий инновацияга асосланган тежамкор ҳамда юқори самарали технологияларни жорий этиш билан боғлиқ бундай мисолларни кўплаб келтириш мумкин. Биргина ўтган йилнинг ўзида вилоят бўйича мазкур йўналишда 163 та лойиҳа амалга оширилиб, юксак натижаларга эришилди. Айни мақсад учун 30,8 миллион АҚШ долларига тенг маблағ ўзлаштирилган бўлса, унинг 21,2 миллион долларини хорижий сармоядорлар ва лойиҳа ташаббускорларининг ўзлари қоплашди. Бу, ўз навбатида, хўжалик юритувчи субъектлар молиявий имкониятлари эртанги кун манфаатлари учун дадиллик билан йўналтирилаётганини кўрсатади. Натижада юқоридаги чора-тадбирлар ҳисобига 105,6 миллиард сўмлик янги қувватлар, уларни бошқариш учун 3790 та иш ўрни юзага келди. Наманганликлар айни соҳадаги ишларни жорий йилда ҳам изчил давом эттиришмоқда. Буларнинг барчаси пировардида вилоятда ялпи ҳудудий маҳсулот ишлаб чиқариш ҳажмини муттасил орттириш, экспорт салоҳиятини юксалтиришга хизмат қилаётгани билан аҳамиятлидир.\nМазкур рукндаги бошқа мақолалар: « Муҳаббатим сенга, она Ватаним!\tБизнесдаги ютуқлар омили »


Қашқадарё вилоят кўп тармоқли тиббиёт маркази шифокорлари вилоятнинг чекка ҳудудларига бориб хизмат кўрсатмоқда | Tarovat.uz\nBosh sahifa Salomatlik Қашқадарё вилоят кўп тармоқли тиббиёт маркази шифокорлари вилоятнинг чекка ҳудудларига бориб хизмат кўрсатмоқда\nҚашқадарё вилоят кўп тармоқли тиббиёт маркази шифокорлари вилоятнинг чекка ҳудудларига бориб хизмат кўрсатмоқда\nVaqti: 30.04.2019 Rukn: SalomatlikSharhlar yo’q\n2019-2025 йилларда Ўзбекистон Республикаси соғлиқни сақлаш тизимини ривожлантириш концепцияси ҳамда 2019-2021 йилларда Ўзбекистон Республикаси соғлиқни сақлаш тизимини концепциясини амалга ошириш чора-тадбирлари дастурининг бандларини ижросини таъминлаш мақсадида, марказнинг 2019 йилга тузилган чора-тадбирлар режасига асосан хафтанинг ҳар чоршанба, шанба кунлари марказ туманларининг узоқ, чегара зоналари бўлган туманларга ихтисослашган тиббий ёрдамни ташкиллаштириш ва оғир беморларни консультация қилиш мақсадида, тор доирадаги мутахассислари томонидан бугунги кунгача Миришкор, Яккабоғ, Косон, Муборак, Нишон туманларининг узоқ, чегара ҳудудларида ихтисослашган тиббий ёрдам ва профилактик тиббий кўрик ташкил этилган.\n2019 йил 27 апрель куни 2019 йилга тузилган чора-тадбирларни ижросини таъминлаш мақсадида Қамаши тумани Қоратепа ҳудудида тиббий профилактик кўрик ташкил этилиб, марказ тор доирадаги мутахассислари билан биргаликда УТТ, ЭКГ, лаборатория текширувлари ҳам ташкил этилди. Тиббий профилактик кўригида 254 тадан зиёд бемор кўрилиб, улар ҳар бири 20 та турдаги мутахассислари томонидан тиббий кўрик ўтказилди. Тиббий кўрикдан ўтказилган фуқаролардан 192 тасида касалликлар аниқланиб, 2 та беморга Республика клиникаларида, 18та беморга вилоят марказларида, 37 та беморга туман шифохонасида, қолган беморларга эса амбулатория шаротида даволаниш тавсия этилди.\nМарказда йил давомида 18 000 нафардан ортиқ бемор даволанади. Аммо барча беморлар ҳам марказнинг ўзида даволаниш имкониятига эга эмаслиги боис ҳам шифокорлар гуруҳи вилоятнинг узоқ ва чегара зоналаридаги туманларда бўлиб, аҳолининг тиббий хизматга бўлган эҳтиёжини қондиради. Бунинг учун эса шифокорлар гуруҳига 1 дона 14 кишилик Golden Dragon русумли микроавтобус ва марказнинг бюджетдан ташқари пуллик тиббий хизмати ҳисобидан Gentra автомобили харид қилинди. Маълум бўлишича, марказ маблағлари эвазига харид қилинган Gentra Президент виртуал қабулхонасидан тушган мурожаатларни жойига бориб ўрганувчи ходимларга хизмат кўрсатади.\nБугун мамлакатимизда спорт ойлигига старт берилади


ПРЕЗИДЕНТ МАКТАБЛАРИГА КИРИШ УЧУН ТАЙЁРЛАЙДИГАН РАСМИЙ ЎҚУВ КУРСЛАРИ МАВЖУД ЭМАС!\nБу ҳақда Ўзбекистон Республикаси Вазирлар Маҳкамаси ҳузуридаги Президент, ижод ва ихтисослаштирилган мактабларни ривожлантириш агентлиги сайтида хабар берилмоқда.\nДарҳақиқат, бугун ижтимоий тармоқларда “Президент мактабларига тайёрлаймиз”, “Президент мактабларига кириш учун оралиқ “repetitsion” тест синовлари” қабилидаги эълонлар асосида “Президент мактаблари” бренди остида мўмайгина даромад орттираётган тайёрлов курсларининг эълонлари жуда кўпайиб кетди. Агентлик таъкидига кўра, Англиянинг Cambridge assessment ташкилоти томонидан ташкил қилинадиган тест синовларига бу каби ўтказилаётган тестларнинг умуман алоқаси йўқ.\nШунингдек, PRESIDENT SCHOOLS (BLOG), Next Step Up School, Reprez.uz веб-саҳифаси ёки “Президент мактаблари учун тайёрлов курслари” деб эълон бераётган бошқа ўқув курслари Президент мактабларига умуман дахлдор эмас.\n“Асосий мақсадимиз иқтидорли, билимга чанқоқ, ўз устида доимий равишда ишлайдиган, изланадиган, шижоатли ўқувчиларни шаффоф синов орқали танлаб олиш. Биз фарзандлари келажаги ва тарбиясига катта эътибор бериб, улар камоли учун тинмай ҳаракатда юрган барча ота-оналарга куч-ғайрат тилаб қоламиз!”, дейилади агентлик хабарида.\nМаълумот ўрнида айтиш жоиз, Президент мактаби ихтисослаштирилган давлат умумтаълим муассасаси ҳисобланиб, унинг фаолияти юқори малакали мутахассисларни тайёрлаш учун иқтидорли болаларни аниқлаш ва ўқитишни таъминлашга қаратилган.\n14 та Президент мактаби Ўзбекистон Республикаси Президентининг 2019 йил 20 февралдаги қарори асосида Қорақалпоғистон Республикаси, вилоятлар ва Тошкент шаҳрида ташкил қилинади.\n2019 йилда Президент мактаб-интернатлари Тошкент, Хива, Нукус ва Наманганда очилди. Ушбу мактабларнинг дастлаб чекланган миқдорда ташкил этилиши бундай муассасаларни бошқариш учун мутлақо янги моделни синаб кўриш зарурати билан боғлиқ. 2020-2021 йил оралиғида барча вилоятларда Президент мактабларини қуриш режалаштирилган.\nМазкур мактабларда бепул умумий ўрта таълим берилади.


Мирзиёев Садир Жапаровни табриклади | Qalampir.uz\nМирзиёев Садир Жапаровни табриклади\nЖамият\t11 Январь 20:24 8284\nБугун, 11 январь куни, Ўзбекистон Республикаси Президенти Шавкат Мирзиёевнинг Қирғиз Республикасининг сайланган Президенти Садир Жапаров билан телефон орқали мулоқоти бўлиб ўтди. Бу ҳақда Президент Матбуот хизмати хабар бермоқда.\nСуҳбат аввалида Шавкат Мирзиёев Садир Жапаровни бўлиб ўтган Президент сайловидаги ишончли ғалабаси ҳамда Қирғизистон Конституциясига ўзгартиришлар киритиш бўйича референдумнинг муваффақиятли ўтказилгани билан чин дилдан табриклаган.\nУшбу ғоятда муҳим сиёсий тадбирларнинг якунлари мамлакат барқарорлиги ва изчил тараққиётини таъминлаш, аҳоли фаровонлигини ошириш учун мустаҳкам замин яратишига ишонч билдирилган.\nЎз навбатида, Садир Жапаров Ўзбекистон Президенти ва кўп миллатли халқига замонавий хатарларни енгиб ўтишда ва коронавирус пандемияси оқибатларига қарши курашишда қардош Қирғизистонга кўрсатилаётган кўмак учун миннатдорлик билдирган.\nТелефон мулоқоти чоғида икки томонлама муносабатлар ва минтақавий ҳамкорликнинг долзарб масалалари кўриб чиқилган.\nЖорий йил Ўзбекистон ва Қирғизистон ўртасидаги дўстлик, яхши қўшничилик, ишонч ва стратегик шериклик муносабатларини янада мустаҳкамлаш, уларни сифат жиҳатидан янги мазмун билан бойитиш даври бўлиши лозимлиги қайд этилган.\nЎзбекистон-Қирғизистон кўп қиррали ҳамкорлигини ривожлантириш борасида аввал эришилган келишувларни амалга ошириш муҳим экани алоҳида таъкидланган.\nҲукуматлараро комиссиялар ишини фаоллаштириш, шунингдек, ҳамкорликнинг муҳим йўналишлари бўйича қатор тадбирлар ўтказишга келишиб олинган.\nХалқаро ташкилотлар ва минтақавий тузилмалар доирасида аниқ ва конструктив мулоқотни давом эттириш ва ўзаро қўллаб-қувватлашдан икки томон ҳам манфаатдор экани таъкидланган.\n22 Июнь 20:59 40229\n22 Июнь 18:26 30109\n22 Июнь 21:47 26891\n22 Июнь 21:16 26134\n23 Июнь 14:00 23462


ФАРОВОН ҲАЁТИМИЗНИНГ МУСТАҲКАМ ҚАЛҚОНЛАРИ\nСўнгги йилларда мамлакатимизда 14 январь - Ватан ҳимоячилари куни ҳамда Қуролли Кучларимиз ташкил топган санани ўзгача шакл ва шукуҳда нишонлаш анъанага айланиб бормоқда.\nБу йил ҳам Президентимизнинг тегишли фармойишига асосан 2019 йилнинг 15 декабридан жорий йилнинг 15 январига қадар мамлакатимизда "Ватанпарварлик ойлиги" эълон қилиниб, унинг доирасида ёшларда ватанпарварлик туйғусини кучайтириш ва ҳарбий касбга нисбатан қизиқиш, қолаверса, кучли ғурур ва ифтихор ҳиссини уйғотиш, халқ ва армия якдиллигини таъминлашга қаратилган турли маданий-маърифий тадбирлар ташкил этилмоқда. Улардан бири Шаҳрисабз шаҳрида ҳарбий-ватанпарварлик фестивали кўринишида ўтказилди.\nВилоят ҳокимлиги, Жануби-ғарбий махсус ҳарбий округ қўшинлари қўмондонлиги ва бошқа ҳамкор ташкилотлар томонидан ташкил этилган фестивалда ҳарбий хизматчилар, соҳа фахрийлари, Қарши шаҳридаги Олий ҳарбий авиация билим юрти курсантлари, фаол ёшлар ҳамда турли давлат ва жамоат ташкилотлари вакиллари иштирок этди.\nФестиваль шу куни эрта тонгдан Амир Темур майдонида, Соҳибқирон ҳайкали пойида мадҳиямиз садолари ва ҳарбий оркестр ижросидаги тантанавор мусиқа, ватанни мадҳ этувчи куй-қўшиқлар билан бошланди. Бунинг ўзига хос рамзий маъноси ҳам бор. Буюк бобокалонимиз бошлаб берган миллий давлатчилик анъанаси бугун ҳам бардавом эканлиги, мустақил мамлакатимизнинг ҳар томонлама ривожланиб, кучу қудрати юксалиб бораётгани намойишидир бу.\nШунингдек, ҳарбий хизматчиларнинг турли жанговар элементларни ўзида мужассам этган кўргазмали чиқишлари иштирокчиларда катта таассурот қолдирди.\n- Ўғлим Асадбекнинг ҳам орзуси - ҳарбий бўлиш, - дейди Шаҳрисабз шаҳрилик Нигора Юсупова. - Шу боис уни фестивалга олиб келгандим. Фестивалда иштирок этиб, ҳарбий хизматчилар томонидан намойиш этилган турли чиқишларни томоша қилганидан кейин фарзандимнинг ҳарбий соҳага қизиқиши янада ошди, масъулиятли ва шарафли касб эгаларининг фаолияти ҳақидаги тасаввури кенгайди.\nВилоятимизда ҳарбий-ватанпарварлик руҳидаги бу каби тадбирлар давом этмоқда.


18:52 / 16.11.2016 9731\nАҚШ маъмуриятининг аксилтеррор фаолият билан шуғулланувчи ходимлари хавфсирамоқдаки, мамлакатнинг янги сайланган президенти Дональд Трампнинг нутқлари террорчилар фойдасига ишлаши мумкин. Бу ҳақда The Daily Beast нашри хабар ёзган.\nУларнинг ҳисоблашича, миллиардернинг сайловолди кампанияси давомида мусулмонларга қарши айтган сўзлари ИШИД жангарилари одамларни АҚШ диний уруш олиб бораётганини исботлашда қўл келиши мумкин. Пентагон вакилининг сўзларига кўра, радикал терроризмни ислом динига тенглаштириш нафақат хато, балки "ИШИДни тўла енгиш" мақсадига мувофиқ эмас ҳам.\nУнинг қайд этишича, бундай гаплар террорчиларга бутун дунёдаги мусулмонлар ҳимоячиси сифатида чиқишга имкон беради.\n"Албатта, биз ташвишдамиз", - деган АҚШ маъмуриятининг бошқа бир вакили. Унинг сўзларига кўра, АҚШ ҳарбий хизматчилари ИШИДга қарши кураш майдонида фаолроқ бўлмоғи керак. Аммо бу муваффақиятга Трампнинг мусулмонлар ҳақидаги фикрлари сабабли уларнинг жангарилар томонига ўтиб кетиши тўсиқ бўлиши мумкин.\nЎз чиқишларидан бирида республикачи номзод президентликка сайланган тақдирда АҚШга мусулмонлар келишини тақиқлаши ҳақида айтиб ўтганди. Бу эса ОАВда кескин салбий муносабатни келтириб чиқарди. Кейинроқ бизнесмен аниқлик киритдики, "терроризм манбалари бўлмиш мамлакатлар" фуқароларини муҳожир сифатида қабул қилмасликни назарда тутганди. У айнан қайси давлатларни "терроризм манбалари" сифатида билишига аниқлик киритмаган.\nСайловлар куни яқинлаша бошлагач, у муҳожирлар бўйича сўзларини юмшата борди ва муҳожирларга нисбатан позициясини ўзгартириши мумкинлигини истисно этмади. Шу билан биргаликда, у гиёҳванд моддалар савдогарлари, қурол олибсотарлари, жиноий тўдалар аъзолари ва бошқа жиноятчиларга "мамлакатида жой йўқлиги"ни таъкидлади.


Легионерлар. Ўтган ҳафта якунлари (5-11 май) / CHAMPIONAT.asia\nЛегионерлар. Ўтган ҳафта якунлари (5-11 май)\n12 май 12:37\nЎтган бир ҳафта ичида легионерларимиз тўп тепаётган миллий чемпионатларда тур ўйинлари ўтказилди.\nХабарингиз бор, Одил Аҳмедовнинг жамоаси “Анжи” бу сафар “Краснодар” меҳмони бўлиб, 0:1 ҳисобида мағлубиятга учради ва мана шу мағлубият оқибатида клуб биринчи лигага тушиб кетди. Бу турда Виталий Денисов клуби ҳам ютқазиб қўйди.\nУкраина чемпионатидаги легионерларимиз учун ҳам навбатдаги тур омадсиз келди. Хусусан Санжар Турсунов ўйнаётган “Ворскла” ўз майдонида “Днепр”га 1:4 ҳисобида имкониятни бой берган бўлса, Максим Шацких ҳаракат қилаётган “Говерла” ўз майдонида “Черноморец” билан дуранг ўйнади - 1:1.\nЎтган ҳафта ичида икки нафар легионеримиз гол урди. Фаолиятини Қозоғистонда давом эттираётган Александр Гейнрих пенальтидан “Иртиш” дарвозасига тўп киритган бўлса, Туркия биринчи лигасида тўп тепаётган ҳамюртимиз Дилшод Раҳматуллаев ҳам мазкур турда ўз ҳисобига битта гол ёзиб қўйди. Қуйидаги жадвалда легионерларимизнинг ўтган ҳафтадаги кўрсаткичларини кўришингиз мумкин.\n“Ростов” - “Локомотив” 2:0\n“Краснодар” - “Анжи” 1:0\nРОССИЯ. Биринчи лига\n“Газовик” - “Балтика” 2:0\n“Ворскла” - “Днепр” 1:4\n“Говерла” - “Черноморец” 1:1\n“Азал” - “Нефтчи” 0:0\nХОРВАТИЯ. Олий лига\n“Хайдук” - “Осиек” 4:2\nХОРВАТИЯ. Биринчи лига\n“Горица” - “Сегеста” 1:1\nТУРКИЯ. Биринчи лига\n“Шанлиурфаспор” - “Ордуспор” 3:4\nЧЕХИЯ. Биринчи лига\n“Богемианс” - “Усти Над” 1:3\nСЕРБИЯ. Супер лига\n“Раднички” - “Явор” 3:3\n“Актобе” - “Иртиш” 3:0\n“Шахтёр” - “Тобол” 4:1\nА.Ҳайдаров ("Ал Шабаб")\n“Ал Шабаб” - “Банияс” 1:1\nО.Қиличев ("Ал Шааб")\n“Ал Шааб” - “Ал Ваҳда” 1:3\nА.Исмоилов ("Чангчун Ятай")\n“Бейжинг” - “Ляонинг” 1:0\nКлуб ўйин ўтказмади


09:37 15.07.2021 88\nВояга етмаганлар ишлари бўйича вилоят идоралараро комиссияси аъзолари вояга етмаганларга ижтимоий-ҳуқуқий ёрдам кўрсатиш маркази фаолияти билан танишди\nФото: Вояга етмаганлар ишлари бўйича вилоят идоралараро комиссияси\nМамлакатимизда барча соҳаларда олиб борилаётган кучли ва аниқ мақсадларга қаратилган ислоҳатлар каби вояга етмаганларнинг ҳуқуқ ва эркинликларини ҳимоя қилиш ҳамда уларнинг қонуний манфаатларини таъминлаш, шунингдек, улар ўртасида ҳуқуқбузарлик ва жиноятчиликнинг олдини олиш борасида ҳам қатор ишлар амалга оширилмоқда.\nХусусан, вилоят идоралараро комиссияси йил бошидан иш режа асосида ўз олдига қатор вазифалар қўйиб, амалга ошириб келмоқда. Бу борада вояга етмаганлар билан ишлаш самарадорлигини ошириш учун уларга ижтимоий-ҳуқуқий ёрдам кўрсатиш долзарб экани ҳаммамизга маълум.\nВояга етмаганлар ишлари бўйича Сирдарё вилояти идоралараро комиссияси аъзолари Гулистон шаҳар Аҳиллик маҳалласи, Ўзбекистон шох кўчаси 31-уйда жойлашган Сирдарё вилояти ИИБ ХПБ вояга етмаганларга ижтимоий ҳуқуқий ёрдам кўрсатиш маркази фаолияти билан танишдилар. Марказ фаолиятини янада яхшилаш юзасидан қўшимча таклиф ва тавсиялар кўриб чиқидилар.\nВояга етмаганлар ишлари бўйича Сирдарё вилояти идоралараро комиссияси\n11:23 03.Aug.2021 42\n10:21 01.Aug.2021 119\nТадбиркорликка илк қадам!


Авиаҳалокат сабаби аниқланди\n11 май 2021, Тошкент вақти: 12:04\nИстанбулдан келаётган йўловчи учқичнинг Амстердам аэропортида ҳалокатга учраши сабабларидан бири учқич двигателининг ишдан чиққанидир.\nБу ҳақда ҳалокат сабабларини ўрганаётган Нидерландия авиация хавфсизлиги хизмати вакили маълум қилди.\nҲозирда ҳалокатга учраган учқич қора қутиси Парижга экспертиза учун юборилган.\nЧоршанба куни бортида 128 йўловчи ва 7 нафар экипаж аъзоси бўлган "Турк ҳаво йўллари" ширкатига қарашли учқич Амстердамнинг Сҳифол халқаро аэропорти қўналғаси яқинида ерга қулаб, бўлиниб кетган эди.\nСҳифол халқаро аэропорти расмийлари ҳалокат оқибатида 9 одам ҳалок бўлгани, 80 дан зиёд одам жароҳатлангани ва улардан 6 нафарининг аҳволи ўта оғир эканини билдирган.


287 Ўқиш режими + -\nҲеч шубҳа йўқки, «ҳамма ишларимни Аллоҳ кузатиб турибди» деб эътиқод қилгувчи мўмин кишининг хатолари кам бўлади. Лекин гоҳида адашиб баъзи бир нолойиқ ишларни қилиб қўйса, дарҳол Аллоҳни эслайди, хатосини тан олади, надомат чекади, истиғфор айтиб, иккинчи бу ишни такрорламасликка аҳд қилади. Исломда гуноҳни ювиш учун дин арбоблари ҳузурида эътироф этиш (тан олиш)нинг ҳожати йўқ. Шунингдек, қилган гуноҳи кишига доимо ёпишиб юради, ундан қочиб қутулиб бўлмайди, деган эътиқод ҳам йўқ. Ҳар бир мусулмон бевосита Аллоҳга дуо қилиб, ўз надоматини изҳор қилиб, гуноҳидан ўтишини сўраш имконига эга. Қуръони Каримда шундай дейилган: «Ким ёмонлик қилса ёки ўзига зулм этса, сўнгра Аллоҳга истиғфор айтса, Аллоҳни мағфиратли ва раҳимли Зот эканини топади» («Нисо» сураси, 110-оят).\nАллоҳ таоло ўзининг мағфиратига сазовор бўладиган мўминларни сифатлаб шундай дейди: «Ва улар фоҳиша иш ёки ўзларига зулм қилган чоғларида Аллоҳни эслаб, гуноҳларини мағфират қилишни сўрайдилар, гуноҳларини Аллоҳдан ўзга ким ҳам мағфират қиларди? Ва улар, билиб туриб, қилган гуноҳларида бардавом бўлмаслар. Ана ўшаларнинг мукофотлари Роббиларидан бўлган мағфиратдир» («Оли Имрон» сураси, 135, 136-оятлар).\nАллоҳ таоло тавба қилиб ўзига ёлворганларнинг гуноҳларини, албатта, кечади. Бу ҳақда «Зумар» сурасида шундай дейилган: «Сен менинг тарафимдан: «Эй, ўз жонларига исроф (жавр) қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, унинг Ўзи ўта мағфиратли ва ўта раҳимли Зотдир», деб айт» (53-оят).\nУламолар: мўмин кишининг умидини кучлантирувчи оятларнинг энг зўри мана шу оятдир, деганлар. Ислом динида гуноҳлардан халос бўлиш, ўз-ўзини поклаш имкони эзгулик йўлидаги ишларга чамбарчас боғлиқдир. Эзгу ишлар гуноҳни ювиши оят ва ҳадисларда алоҳида таъкидланган Чунончи, Аллоҳ таоло Қуръони Каримда: «Албатта, яхшиликлар ёмонликларни кетказади», деган («Ҳуд» сураси, 114-оят). Бошқа бир жойда Аллоҳ эзгу амаллар мағфиратга олиб боришини айтади: «Бошқалар эса гуноҳларини эътироф қилдилар; улар яхши ва ёмон амални аралаштириб қилганлардир. Шоядки, Аллоҳ уларнинг тавбасини қабул қилса. Албатта, Аллоҳ мағфиратли ва раҳимли Зотдир» («Тавба» сураси, 102-оят).\nЗеро, инсон «Аллоҳ барча гуноҳларни кечади, мен ҳақиқий тавба қилсам, қабул қилади» деб қатъий ишонмоғи лозим. Ҳозирги кунда тиббиёт илми муҳтож бўлиб турган асаб касалликларини даволаш воситаларидан энг кучлиси ҳам ана шу. Психология олимлари, хусусан, машҳур Фрейднинг фикрича, асаб касалликларининг асосий сабаби руҳий тушкунлик бўлиб, унинг давоси фақат асаб касалликлари бўйича мутахассис кишининг олдида ўз хатоларини тан олиш билан бўлади.\nБу нарса, мутахассисларнинг айтишича, руҳий, мантиқий бир иш бўлиб, касалнинг хатоларини очиб ташлайди, у ўз хатоларини кўриб, ҳис қилади. Шунда унинг руҳи билан виждони орасида ўзаро келишув пайдо бўлади. Виждон кечиради, инсон эса ўзини руҳи олдида мусаффо ҳис қилади, шу билан асабий тугун йўқолади.\nАсабий тугунлар хаёлий нарса бўлмай, балки кўпгина касалликларнинг сабабчиси ҳамдир. Масалан: бош оғриғи, юрак нотинчлиги, қон босими ва ҳозирги кунда тарқалган кўпгина касалликлар...\nБунинг давоси табиб ҳузуридаги эътироф бўлса, табиб ҳузурида эътироф қилди нимаю, Аллоҳнинг ҳузурида эътироф қилди нима? Аллоҳнинг кечириши билан виждоннинг соф бўлиши орасида қандай фарқ бор?\nАслида, табиб ҳузурида ёки ёлғиз ҳолда ўз виждони олдида тазарруъ қилаётган одам ўзи билиб-билмаган ҳолда Аллоҳга юзланиб илтижо этаётган бўлади. Зеро, виждон «Ал-Мийсоқ»дан қолган диндорлик туйғусининг айни ўзидир.\nХатони тан олиш назарияси Қуръоннинг ҳикматларидан бўлиб, унинг инсон учун фойдаси жуда ҳам каттадир. Мисол учун, Қуръон Юнус алайҳиссаломнинг ўз хатоларини тан олганлари оқибатида ғам-ғуссадан қутулиб, нажот топганларини айтиб ўтади: «Зуннунни эсла. Ўшанда у ғазабланган ҳолда чиқиб кетган эди. Бас, у Бизни ўзига (ер юзини) тор этмайди, деб гумон қилди. Зулматларда туриб, Сендан ўзга Илоҳ йўқ, Сен поксан, албатта, мен золимлардан бўлдим, деб нидо қилди. Бас, Биз унинг (дуосини) ижобат қилдик. Унга ғамдан нажот бердик. Мўминларга шундай нажот берурмиз» («Анбиё» сураси, 87, 88-оятлар).\nБу оятдаги «мўминларга шундай нажот берурмиз» жумласи барча мўминларни юқоридаги йўлдан боришга ва оғир, ноқулай ҳолатга тушиб қолганда, ўз гуноҳларини тан олиб, Аллоҳдан ёрдам сўрашга даъват этади. Қуръондаги яна бир мисол, Одам ато ва Момо Ҳаво Аллоҳнинг буйруғига бўйсунмай, гуноҳ қилганларида бу гуноҳни тан олиб, дуо қилганларини эслатади: «Эй Роббимиз, биз ўзимизга зулм қилдик. Агар Сен бизни мағфират қилмасанг ва бизга раҳим қилмасанг, албатта, зиён кўрганлардан бўламиз» («Аъроф» сураси, 23-оят).\nҚуръон гуноҳларни кечишни сўрашни ва уни қайта такрорламасликни, «Аллоҳнинг раҳматига етишиш воситаси» дейди.\n«Роббингизга истиғфор айтинглар, сўнгра Унга тавба қилинглар. (Шунда) У сизларни маълум муддатгача яхши роҳатлар ила баҳраманд қилур ва ҳар бир фазл эгасига фазлини берур» («Ҳуд» сураси, 3-оят).\nРивоят қилишларича, Ҳазрати Умар (розияллоҳу анҳу) даврида бир киши келиб, қурғоқчиликдан шикоят қилибди. Ҳазрати Умар унга «истиғфор айтинглар» деб жавоб берибдилар. Иккинчи бир киши келиб камбағалликдан шикоят қилибди. Унга ҳам «истиғфор айтинглар» деб жавоб берибдилар. Учинчи бир киши бефарзандликдан шикоят қилибди. Унга ҳам «истиғфор айт» дебдилар. Яна бир киши камҳосилликдан, бошқаси эса сув танқислигидан шикоят қилибди. Уларга ҳам истиғфор айтишни буюрибдилар. Шунда, ҳазрати Умар билан ўтирганлардан бири: «Эй, мўминларнинг амири, турли кишилар келиб, турли нарсалардан шикоят қилдилар, сиз эса барчасига «истиғфор айт» дедингиз, бу қандай бўлди?» деганида, ҳазрати Умар юқоридаги оятни ўқиган эканлар.\nАллоҳ таоло Пайғамбаримиз Муҳаммад алайҳиссаломга қарата: «Модомики, сен уларнинг ичида экансан, Аллоҳ уларни азобламас. Модомики, улар истиғфор айтар эканлар, Аллоҳ уларни азобламас», деган («Анфол» сураси, 33-оят).\n08:33 / 19.05.2018 1198\n04:42 / 12.06.2017 1588\nХасанхон Яҳё Абдулмажид: Қуръон мусобақаси якуни ҳақида\n06:48 / 07.05.2018 1236\n12:18 / 27.05.2018 1094


Росулуллоҳ соллаллоҳу алайҳи васалламнинг покизаликлари ва муаттар ҳидлари (Шамоилул Мустафо) — KUKALDOSH.UZ\n15.05.2018 / - Ислом тарихи, Янгиликлар\nРосулуллоҳ соллаллоҳу алайҳи васаллам бошқалардек еб-ичсалар ҳам, лекин ҳеч кимда учрамайдиган ўзига хос одоблари билан ажралиб турганлар. Бизнингча, у зотга хос бундай фазилат ва хислатлар ҳақида шубҳага борадиган кишининг ўзи бўлмаса керак. Чунки бу хислатлар фақат у зотга ато этилган илоҳий туҳфалар эканига ҳужжат-далиллар кўп. Бунинг сабаби аниқ ва равшан. Ана шунинг ўзи ҳам аслида одамлар у зотни ҳақиқий пайғамбар дея тан олишлари ва ишонишларига кифоя этади. Тақдир насиб этиб, умрида бир марта кўрган киши албатта муборак таналари поклиги, ундан хушбўй ва муаттар ҳид таралаб туриши, ҳиссий ва маънавий кирликлардан тозалиги ва бошқалар олдида хижолатга қўядиган жисмоний ноқислик ва айблардан холи эканларига шоҳид бўларди. Муборак баданларида бирор камчилик ва нуқсон бўлмаган. Чунки Аллоҳ таолонинг Ўзи у зотни бошқаларда йўқ хусусиятлар билан хослади. Ҳиссий ва маънавий покликни ўз ичига олган шариат ҳукмларини баён қилиш вазифасини юклаши билан мазкур хусусиятлар янада улуғворлик касб этди. Фитрат (соф табиат) дан ҳисобланган ўнта хислат ана шу ҳукмлар жумласидандир. Имом Муслим Оиша онамиз розияллоҳу анҳодан келтирган ривоятда шундай дейилади: «Росулуллоҳ: «Ўнта нарса фитратдандир: мўйлабни қисқартириш, соқолни тўлиқ ўстириш, мисвок ишлатиш, бурунга сув тортиб қоқиш, тирноқларни олиш, қўл бармоқларини ювиш, қўлтиқ тукларини юлиш, киндик ости тукларини қириш ва истинжо қилиш», дедилар». Мазкур ҳадиснинг ровийси Мусъаб ибн Шайба: «Ўнинчиси нималигини унутдим, ҳойнаҳой оғизни чайиш бўлса керак», дейди. Ҳақиқатан ҳам Ислом дини зоҳирий ва ботиний поклик асосига қурилганини яхши биламиз. Рофиъий «Тарих» номли китобида санади билан Абу Ҳурайра розияллоҳу анҳудан марфуъ ҳолда қуйидаги ҳадисни ривоят қилган: «Имкон қадар покланинглар. Албатта Аллоҳ таоло Исломни поклик устига бино қилган. Жаннатга фақат пок одамларгина кирадилар». Имом Термизий ривоят қилган ҳадисда: «Аллоҳ покдир. Покликни яхши кўради. Бас, ҳовлиларингизни покиза тутинглар», дейилган.\nРосулуллоҳ соллаллоҳу алайҳи васалламга хос турли зоҳирий ва ботиний озодаликлардан ташқари дин ҳам поклик асосига қурилганининг ўзи алоҳида эътиборга моликдир. Хушбўйлик сурмаса ҳам ёқимли ҳид таралиб туриши Росулуллоҳ алайҳиссаломдан бошқаларда учрамайди. Анас ибн Молик розияллоҳу анҳу: «Мен ҳеч қачон Росулуллоҳнинг ҳидларидан хушбўйроқ мушк-анбар ва на бошқа нарсанинг (ҳидини) ҳидламаганман», дейди.\nИмом Муслим Жобир ибн Самура розияллоҳу анҳудан: «Мен Росулуллоҳ билан намоз ўқидим. Сўнгра у зот билан бирга чиқдим. У зотни болалар қарши олишди. Бирма-бир болаларнинг юзларини силадилар. Менинг ҳам юзимни силаганларида қўлларида совуқликни ёки хушбўй ҳидни туйдим. Қўллари худди атторнинг (хушбўйликлар солинган) идишидан чиқарилгандек муаттар эди», деган сўзини келтиради. Жобир ибн Самурадан бошқалар к ривоятида: «Уларга (қўлларига) хушбўйлик сурсалар ҳам, сурмасалар ҳам биров билан қўл бериб сўрашсалар, у ўзида кун бўйи хушбўй ҳидни туйиб юрарди. Қўлларини қайси боланинг бошига қўйсалар, у бошқа болалардан хушбўй ҳиди билан ажралиб турар эди», дейилган.\nИмом Муслим Анас ибн Молик розияллоҳу анҳудан келтирган ривоятда шундай дейилган: Анас розияллоҳу анҳу айтади: «Росулуллоҳ бизникига келиб, (ухлаганда) терладилар. Онам шиша идиш олиб келиб, (у зотнинг) терларини йиғиб ола бошлади. Шунда у зот уйғониб кетиб: «Эй Умму Сулайм, бу нима қилганинг?», дедилар. Умму Сулайм: «Сиздан чиққан терни ўзимизга хушбўй (атир) қиламиз, у энг яхши хушбўйлик», деди.\nИмом Бухорий «Тарихул кабир» номли китобида Жобир ибн Абдуллоҳ розияллоҳу анҳумодан мана бу ривоятни келтиради: «Росулуллоҳ қайси кўчадан ўтган бўлсалар, кейин ўтган одам (таралиб турган) ёқимли ҳиддан у зотнинг ўтганини билиб олар эди». Яъни, ўша кўчадан ўтган кишилар хушбўй ҳидни туйиб, Пайғамбаримиз ўтганларини билишарди. Исҳоқ ибн Роҳавайҳ роҳматуллоҳи алайҳ: «Ўша муаттар ҳид хушбўйлик эмас, балки Росулуллоҳнинг ҳидлари эди», дейди.\nИмом Музаний Жобир розияллоҳу анҳудан келтирган ривоятда шундай дейилган: «Росулуллоҳ мени орқаларига мингаштирдилар. Нубувват муҳрига оғзим текканда менга мушк ҳиди уриб турар эди». Баъзи уламолар Пайғамбар соллаллоҳу алайҳи васалламда ёқимсиз ҳид асло бўлмаганини далил қилган ҳолда таналаридан чиққан қон ва бошқа тер каби нарсалар ҳам пок, деган хулосага келишган. У зот вафот этиб, муборак таналарини юваётиб Али розияллоҳу анҳу: «Маййитда учраб турадиган нохуш нарсани ювмоқчи бўлиб борсам, ундан асар ҳам топмадим. Ҳаётлик пайтингизда ҳам хушбўй эдингиз, вафотингиздан кейин ҳам», деган эканлар. Яна Ҳазрати Али: «У зот вафотларидан кейин шундай ажиб ҳид таралдики, унга ўхшашини ҳеч қачон ҳидламаган эдик», деганлар. Пайғамбар соллаллоҳу алайҳи васалламнинг муборак таналари турли ифлослик ва кирликлардан пок, хатна қилинган ва киндиклари кесилган ҳолда дунёга келганлар. На аёллари ва на муборак таналарини ювган Али каррамаллоҳу важҳаҳу у зотнинг авратларини кўрмаган. Ишончли хабарларда келганидек, ухлаган вақтларида у зотнинг таҳорати бузилмаган. Бунга Ибн Аббос розияллоҳу анҳумодан Имом Бухорий ва Имом Муслим: «Росулуллоҳ ухлаб қолдилар, ҳатто хуррак тортганлари эшитилди. Сўнг туриб намоз ўқидилар, таҳорат қилганлари йўқ» ва яна: «Албатта, биз пайғамбарлар жамоасининг кўзларимиз ухласа ҳам, қалбларимиз ухламайди», деган ривоятларни ҳужжат-далил сифатида келтирилади.\n Имом Муслим, имом Аҳмад, Теризий, Ибн Хузайма, Абу Авона ва бошқа муҳаддислар ривоят қилишган.\nАллоҳ тақдирига бўйсуниш фарздир


«БЕВА МОНТЕЛ» - Габриэль Гарсия МАРКЕС - Inja san'at\n«БЕВА МОНТЕЛ» – Габриэль Гарсия МАРКЕС\nХосе Монтел қазо қилганида, унинг бевасидан бўлак ҳамма ўзларини хуни олинган ҳис қилишди; шундай бўлсада, унинг қазо топганига одамларнинг росмана имон келтиришлари учун соатлар зарур бўлди. Ловуллаган иссиқдан димиққан хонадаги, силлиқланган сарғиш улкан қовуни эслатувчи тобутда бошига болишга қўйиб, зиғир толали чойшабга ўралган Монтел мурдасини кўрганларида кейин ҳам ҳатто, кўпчилик унинг ўлимига шубҳа қиларди. Соқоллари қиртишлаб олингани, оқ костюм, амиркони туфлилар кийгизилганига кўз ташлаб тирик, деб ўйлаш ҳеч гап эмасди. Якшанбаларда соат саккиздан ибодат тинглайдиган фақат эндиликда қўлларида хивчин ўрнига хоч тутган бу ўша Хосе Монтел эди. Тобут қопоғини маҳкамлаб, сулола ҳашаматли даҳмасига жойлаштиришгачгина, ниҳоят барча шаҳарликлар дон Хосе Монтел ўзини ўликка солиб ётмаганига ишондилар.\nДафн маросимидан сўнг бевасидан бошқа ҳамма Хосе Монтел ўз қазоси билан ўлганлигидан ҳайратга тушишда давом этишди. Одамлар уни хилватдан орқасига отилган ўқдан ўлиш пешонасига битилганлигига имон келтиришар, аммо хотини уни кексайиб, аллақайси замонавий авлиёлардек тўшакда истиғфор келтирганча, жимгина қазо топишига доим ишонарди. У айрим майда-чуйда тафсилотларидагина янглишганди холос. Хосе Монтелга бутунлай зарарли ҳисобланган дабдурустдан тутоқиб қолиши оқибатида, чоршанба кунининг иккинчи ярми, соат иккиларда гамакда жони узилганди. Шунингдек, хотини даф маросимига бутун шаҳарча аҳолиси ташриф этиб, уйда гулларни қўйишга жой топилмай қолишидан хавотирланганди. Оқибатда эса унинг фирқадошлари-ю, черков арбобларигина ҳозир бўлишиб, гулчамбар биргина маҳаллий бошқарув идорасидангина юборилди холос. Германияда консуллик мартабасидаги ўғли ва Парижда яшаётган икки нафар қизлари, ҳар бири уч саҳифалик телеграмма жўнатишди. Йигирма доллар баҳосига тенг сўзларни топиб, анчагина қоғозларни мижиқлашгани, почта бўлимида тик турганча, оддий сиёҳда битишгани телеграммалардан шундоққина сезилиб турарди. Ҳеч қайси бири ташриф буюришни ваъда қилмаганди. Дафндан сўнгги кеча олтмиш икки ёшли бева Монтел, бундан аввал уни бахтли этган маййитнинг боши тин олган ёстиқни қучиб, ҳўнграб йиғларкан, илк бора чорасизлик нелигини англаб етди. “Умрбод хонадан чиқмайман, – ўйларди у. – Мени шундоғам Хосе Монтел билан бирга қабрга қўйишгандек. Бошқа, бу ёруғ олам ҳақида эшитишни ҳам истамайман”. Унинг хаёллари самимий эди.\nУ шу вақтгача чинаккам ҳаёт билан сира рўбарў келмаган, ўн метрдан ортиқ яқинига йўлатмай, йигирма ёшида ота-онаси инон-ихтиёри билан биринчи оғиз солганга турмушга чиққан, жон-дили билан ирим-чиримларга муккасидан кетган нозиккина жувон эди.\nУ эрининг маййитини чиқаришганларига уч кун ўтиб, гарчи тинмай кўзёш тўкаётган бўлсада, ниманидир ўзгартириш зарурлигини тушуниб етди; бироқ энди унинг ҳаёти қайси оқимда давом этишида бир тўхтамга келолмасди. Барчасини бошдан бошлашга тўғри келарди.\nХосе Монтел ўзи билан қабрига олиб кетган сон-саноқсиз сирларидан яна бири унинг сейфини очишдаги махфий сонлар монандлигини аниқлаш бўлиб чиқди. Бу муаммони ечиш билан полиция маҳкамаси бошлиғи шуғулланди. У сейфни пешайвонга олиб чиқиб, девор тагига қўйишни буюрди ва икки нафар полициячилар қулфга милтиқ оғзини тақаб ота бошлашди; бутун тонг бўйи беванинг ётоқхонасига маҳкама бошлиғининг баланд овоздаги буйруқлари аралаш бўғиқ ўқ овозлари эшитилиб турди. “Фақат шуниси камлик қилаётганди, – хаёлидан ўтказди у, – беш йил муттасил отишмалар тугашини тангридан илтижо қилиб, ҳозир эса уйимда ўқ узишаётганларига шукур қилишим қолганди”. Ўша куниёқ фикрини жамлашга уриниб, ўзига ўлим тилашга тушди, аммо ижобат бўлмади. Беванинг эндигина кўзи илинганда гумбурлаш оқибатида уй силкиниб кетди: сейфни очиш учун динамитдан фойдаланишга тўғри келганди.\nБева Монтел чуқур тин олди. Октябрнинг ёмғирлари-ю, шилтиллаган лойлгарчиликларининг поёни кўринмас ва у эндиликда инқирозга юз тутган Хосе Монтел мисилсиз ер-мулкини узра бошвоқсиз ҳам ғилдираксиз аравада сузаётганини ҳис этиб, адойи-тамом бўлганини сезди. Ер-мулк бошқарувини қартайиб қолган оила хизматкори софдил сенор Кармайкл зиммасига олди. Бева Монтел ниҳоятки, эри ўлганига тан бериб, ҳақиқат юзига тик боқишга куч топгач, хонасидан чиқиб, уй юмушларига уринди. У кўзни қувонтирадиган нима бўлса барини қорасини ўчирди, жиҳозларга қора ғилоф кийгазди, марҳумнинг девордага суратларига мотам боғичларини тақди. Дафн маросимидан икки ой ўтгач, тирноқларини кемиришни одатга айлантирди. Бир куни (эндиликда унинг кўзлари доимо қизариб ва шишиб кетган бўларди) бева сенор Кармайклни соябонни ёпмасдан уйга кираётганини кўриб қолди.\n– Сенор Кармайкл соявонинггизни ёпсангизчи, – деди у. – бошимизга тушган шунча балолардан сўнг сизнинг соявонни ёпмасдан уйга киришингиз етмай турувиди.\nСенор Кармайкл соябонни ёпмасдан бурчакка қўйди. У кекса ҳабаш бўлиб, тим қора териси йилтиллар, эгнига оқ тусли костюм кийган, оёқ қадоқларни эзиб қўймаслиги учун пичоқда туфлиларида тешиклар қирқилганди.\n– Шундай турса тезроқ қурийди.\nБева эри қазо қилгандан буён илк бор деразаларни очди.\n– Шунча бало-қазолар, қўшимчасига яна бу қиш, – шивирлади у тирноқларини ғажилаб. – Афтидан ёмғир сира тинадиганга ўхшамайди.\n– Ҳар қалай бугун, ё эртага эмас, – деди иш бошқарувчи. – Ўтган оқшомда қадоқлар кўз юмдирмади.\nБева Монтел сенор Кармайклнинг қадоқлари об-ҳаво ҳодисаларини башорат қила олишига шубҳа қилмасди. У шаҳарнинг кимсасиз ва катта бўлмаган майдонига, эгалари Хосе Монтел дафн маросимига кўз ташлаш учунгина ҳам эшикларини очмаган тилсиз сукутдаги уйларга кўз қирини ташларкан, тирноқлари, бепоён ерлар ва ҳеч қачон тартибга келтира олмайдиган эридан мерос ҳисобсиз мажбуриятлар, уни чорасизликнинг сўнги соҳилига етаклаб келагини англади.\n– Нақадар мудҳиш бу ёруғ олам! – ингради у ўпкаси тўлиб.\nЎша кунларда бевадан ҳол сўрагани келганлар, уни эс-ҳушидан айрилган хаёл қилишлари учун анча имкон яратганди. Аслида унинг идроки ҳеч қачон ҳозиргидай тиниқ бўлмаганди. Сиёсий ёрлиқлар билан оммавий қирғинлар ҳали янгидан бошланмаган бир пайтларда, у омонотини топширганларга ич-эти ачиб, Яратган еттинчи кунни ҳордиқни ихтиёр этмаганда оламни янада мукаммал яратишига Унинг имкони бўлган бўларди, деган ўйга чўмиб, хонаси деразаси олдида ўтирганча октябрнинг булутли тонгларини кузатарди.\n– Унга ўша кунни истифода қилмоқлик лозим эди, ўшанда дунёнинг бир камлиги бўлмаган бўларди – дерди у. – Охир оқибат ҳордиқ учун Унга бутун бир абадият қолаётган эди.\nЭри қазо қилгандан бери ягона-бир: у тирик бўлган бурунги турмушида қайғули ўйлар учун истаганча важ топилганини мустасно қилмаганда, ҳеч нарса ўзгармаганди.\nБева Монтел умидсизликда ич-этини еб сўлиб бораётган бир пайтда сенор Кармайкл фожиани олдини олишга уринарди. Ишларнинг пачаваси чиққанди. Зўровонлик билан бутун округда савдо-сотиқни қўлга киритиб, яккаҳокимликни ўрнатган Хосе Монтел қошидаги қурқувдан озод бўлган шаҳар интиқом олаётганди. Пешайвонда қалашиб кетган хумларда ачиган сут, мешлардаги бижғиган асал ва нимқоронғу омбор тахларида қуртлар ғужлашиб кемираётган пишлоқлар қорасини кўрсатмаётган харидорларни кутарди. Электр чироқлари билан ёритилган ва мармар тошли даҳмадаги фаришталар қуршовида ётган Хосе Монтел олти йиллик бошбошдоқлик ҳам қирғинлар учун энди аталган насибасини олганди. Мамлакат тарихида ҳеч кимга қисқа вақт оралиғида бу қадар бойиб кетиш насиб қилмаганди.\nШаҳарчага яккаҳокимлик сиёсати томонидан полиция маҳкамасига тайинланган илк бошлиқ келгунича, Хосе Монтел шу вақтгача ҳукмрон бўлган барча идора усулларининг эҳтиёткор тарафдори бўлиб, жувозхонаси эшиги олдида бир калта иштонда ўтирганча кунларини ўтказарди. Бир вақтлар уни биринчидан омадли, иккинчидан тақводор бўлгани учун ҳам одам қаторига қўшишганди ҳам, негаки у ҳаммага овоза этиб, мобода лотереяда ютуқ чиқса адаши авлиё Иосифнинг одам бўйи баравар ҳайкалини черковга ҳадя этишини ваъда қилганди. Икки ҳафта ўтиб, олти карралик ютуққа эга бўлган Монтел лафзига вафо қилди.\nПолиция маҳкамаси янги бошлиғи, мухолифатни таг-туги билан йўқотишга буйруғига эга, иблис ангор, чапақай, полиция сержанти келган куни, унинг эгнида биринчи бор кийим-бош кўришди. Хосе Монтел бош қўшган иш унинг махфий айғоқчиси бўлиб иш бошлагани эди. Одамларда зиғирдек шубҳа уйғотмайдиган бу камсуқум савдогар, вазмин мешкай ўз сиёсий мухолифларига бошқачароқ уларнинг бой, ё камбағаллигига қараб ёндошарди. Камабағал ҳеч вақоси йўқларни полиция майдонда отиб ташларди. Бойларга шаҳарчани тарк этишлари учун йигирма тўрт соат вақт беришарди. Хосе Монтел полиция маҳкамаси бошлиғи билан кун бўйи димиққан хонасига қамалиб олиб хунрезликлари режасини тузаётган пайтларда унинг рафиқаси мурдалар ҳаққига кўз ёш тўкарди. Полиция маҳкамаси бошлиғи хонадан чиққач, аёл эрининг йўлини тўсарди. “Бу одам эмас, ҳайвон, – дерди у. – Бу ёвуз махлуқни биздан бошққа ёққа ўтказишларига эришиш учун ҳукуматдаги алоқаларингни ишга сол – шаҳарчада у бирор зотни тирик қолдирмайди, ахир”. Ўша кунлари иши бошидан ошиб ётган Хосе Монтел унга қиё ҳам боқмай ўзидан четлаштирганча: “Ахмоқона гапларни қўйсангчи”, деганди. Аслида у камбағалларни қирғинидан эмас балки, бойларни қувғин қилинишидан манфаатдор эди. Полиция маҳкамаси бошлиғи, сармоядорларнинг эшикларини ўқ тутиб, илма-тешик қилгач, шаҳарчани тарк этишларига вақт берар ва шу тариқа Хосе Монтел ўзи белгилаган нархда уларнинг ер-мулки ҳам чорвасини сотиб оларди. “Бунча гўл бўлмасан, – дерди унга рафиқаси. – Сен уларга кўмаклашиб хароб бўласан, улар мусофирчиликда очдан ўлиб кетмасаларгина сенинг олдингда қарздор бўлишади холос, шунда ҳам улардан умрбод миннатдорчилик кута олмайсан”. Энди унинг соддалигидан ҳатто кулишга ҳам вақти бўлмаган Хосе Монтел рафиқасини суриб жавоб қиларди: “Бор ошхонага бор, бошқа мени бошимни қотирма”.\nШундай қилиб, бир йилга етмай шахарчада мухолифатни бартараф қилишган ва Хосе Монтел энг бой ҳам қудратли шахсга айланганди. У қизларини Парижга жўнатиб, елиб-югуриб ўғлига Германияда консуллик мартабасини олиб берач, ўз ҳокимлигини батамом мустаҳкамлашга астойдил бел боғлади. Аммо барини оёқ ости қилиб, қонунларга беписандликда йиққан бойликлари меваси таъмини тотишга олти йилдан камроқ умри етди холос. Беваси унинг қазосига бир йил тўлганиданоқ, зиналарнинг ғичирлашига қулоқ осиб, навбатдаги шумхабар овози келаётганига имон келтириб ўтирарди. Уларни одатда кечга яқин етказишарди. “Яна қароқчилар, – дейишарди бевага. – Кеча эллик бош бузоқларни ўғирлаб кетишди”. Бева тирноқларини ғажилаб қимс этмасдан тебранма курсида ўтираркан томоғидан ҳеч нарса ўтмасди – унинг емаги ночорлик эди. “Мен сени огоҳлантиргандим Хосе Монтел, – такрорларди у ўтганнинг руҳига мурожааат этиб, – бу шаҳарча аҳолисидан марҳамат кутолмайсан. Сени тананг ҳали гўрда совимай туриб, уларнинг бари биздан юз ўгиришди”.\nҲовлига ташрифлар ҳам тинганди. Тинмай челакдан қуйгандай ёққан ёмғирли бу беадоқ ойлар давомида у кўрган ягона одам соябонини ёпмасдан уйга кирадиган, ҳалол ва чарчоқ билмас сенор Кармайкл эди. Иш измини топмасди. Сенор Кармайкл Хосе Монтелнинг ўғлига бир нечта мактуб жўнатиб ҳам улгурганди. Бу мактубларда у вақтни ўтказмай мободо ўзи келиб, ишларни қўлига олса айни муддао бўлишига шаъма қилганди; сенор Кармайкл ҳатто унинг онасини соғлиги билан боғлиқ баъзи бир хавотирларини ҳам қайд этишни эп билганди. Аммо бу хатларга жавоб бир қадар мужмал бўлди. Охир оқибат Хосе Монтелнинг ўғли уни ўлдиришларидан қўрққанидан қайтмаётганини очиқ ойдин тан олди. Шунда сенор Кармайклнинг бевага бутунлай инқироз ёқасига келганини билдиришдан бошқа иложи қолмади.\n– Унчалик ҳам эмасдир – рад қилди аёл. – Пишлоқ ва чивинлардан қутилишни билмаяпман. Сиз ҳам кунингизга яраб қоладиган нима бўлса олаверинг, мени эса тинчгина қазо топишимга қўйиб беринг.\nШу ҳангомадан кейин ҳар ойнинг охирида қизларига жўнатадиган мактублардан бўлак уни ташқи олам билан боғлайдиган ҳеч вақо қолмади. “Бу шаҳарчани қарғиш урган, – ёзарди у мактубда ишонч билан. – Умуман бу ёқларга қайтманглар, мендан эса хавотир олманглар. Мен ўзимни бахтли ҳис қилишим учун сизларнинг бахтли эканингизни билсам бўлгани”. Қизлари навбат билан жавоб ёзишарди. Уларнинг мактубларидан доимо хуррамликлари уфуриб турар, исиққина ёруғ хоналарда битилгани сезилиб, қизлардан ҳар бириси недир хаёл суриб, саноқсиз кўзгуларга ўз аксларини солиш учун тўхтаб қолишларини ҳис қилса бўларди. Қизлари ҳам қайтишни ҳоҳлашмасди. “Бу ёқда тараққиёт бор – ёзишарди улар. – У ёқда, сизларда, одам яшйдиган шароитнинг ўзи йўқ. Сиёсат учун одамларни ўлдирадиган ёввойи мамлакатда яшаш мумкин эмас”. Бу мактубларни ўқиганида беванинг кўнгли енгил тортар, ҳар бир жумладан сўнг бошини лиқиллатиб маъқуллаб қўярди.\nБир сафар, қизлари, Париждаги гўшт дўконлари тўғрисида ёзишганди. Улар қизғиш чўчқаларни қандай сўйишлари ва дўконга киришда гулчамбарлар ва гулбарг тизмаси билан ясантириб, илиб қўйишлари тўғрисида ҳикоя қилишганди. Охирида қизларининг дастхатига ўхшамаган дасхат билан қўшимча ёзилганди: “Тасаввур қилгин-а, энг катта ва чиройли чиннигулни чўчқанинг орқасига тиқиб қўйишади”. Бу жумлани ўқиб, бева Монтел кейинги икки йилда биринчи марта табассум қилди. Уй чироқларни ўчирмасдан у ётоқхонасига кўтарилди ва ётишдан олдин электр ҳаво пуркагични деворга буриб қўйди. Сўнг каровоти ёнидаги тумбадан қайчи, ёпишқоқ малҳам мато ва тасбеҳни олдида, ғажилайвергандан иринглай бошлаган ўнг қўлининг бош бармоғига ёпишқоқ малҳам мато ёпиштириб қўйди. Шундан сўнг дуо ўқишга тутинди, аммо иккинчи ибодати давомида тасбеҳни чап қўлига ўтказди, ёпишқоқ малҳам мато орқали тасбеҳ доначаларини бармоқлари сезмади. Қайдадир йироқларда момоқалдироқ гумбури эшитилди. Бева бошини кўксига осилтириб уйқуга кетди. Тасбеҳ тутган қўллари болдирлари бўйлаб пастга сирпонди, шунда пешайвонда ўтирган Улуғвор Она кўз олдига келди; унинг тиззаларига ёйиқ оқ чойшаб устида тароқ турар, ўзи эса бош бармоқлари билан битларни сиқиб ўлдираётганди. Бева Монтел ундан сўради:\n– Мен қачон қазо топаман?\nУлуғвор Она бошини кўтарди.\n– Қўлларинг увишиб қолганида.


05 март 2021, Тошкент вақти: 07:03\nМатбуот анжуманида ЭДПнинг Ўзбекистонда сайлов кафолатлари тўғрисидаги баёноти ўқиб эшиттирилди. ЭДП бош котиби Отаназар Ориповнинг сўзларига қараганда, Ўзбекистонда давлат ҳокимияти халқдан тобора узоқлашиб, ишончни йўқотиб бормоқда. Фуқароларнинг сайловдан ҳафсаласи пир бўлган. Бугунги кунда Ўзбекистондаги сиёсий кўриниш бир неча қўғирчоқ партиядан бошқа жонзот бўлмаган саҳрони эслатади.\n“Бундай сиёсат узоқ давом этиши мумкин эмас. Аминмизки, ҳозирги сиёсий тузумнинг кушандаси қалбакилик бўлади. Буларнинг энг катталаридан биттаси сайловдаги қалбакиликдир. Бу қачондир ўз кушандалик вазифасини бажариши керак”, деди О.Орипов.\nБош котибнинг айтишича, бўлажак сайловда адолат талаб қилиш фойдасиз. Чунки ҳукумат барибир ўзи истаган номзодни депутатликка сайлаттиради. “Эрк” партияси ташаббус гуруҳлари ташкил этишга рухсат берилгани ҳам сиёсий ўйин эканини олдиндан билган. Лекин партиянинг буни англамаган айрим фаоллари ташаббус гуруҳлари орқали ўз номзодини қўйишига рухсат берилган.\nО.Ориповнинг таъкидлашича, бугунги кунда “Эрк”нинг 60 мингга яқин аъзоси бор. Улар партия марказий кенгашининг сайловни бойкот қилиш тўғрисидаги қарорини қўллаб-қувватлаши табиий. Аслида халқ сайловга бойкот эълон қилиб бўлган. Фуқароларнинг кўпчилиги тирикчилик мақсадида хорижга чиқиб кетган. Шу боис, ҳукумат сайловда 33 фоиз сайловчи қатнашса, у қонуний бўлишини белгилаб қўйган. Илгари сайлов қонуний бўлиши учун ҳеч қачон бундай паст фоиз белгиланмаган эди.\nМатбуот анжуманидан сўнг ЭДП марказий кенгашининг пленуми ўтказилди. Унда Ўзбекистон бозорларида вужудга келган кескин вазият, қамоқхоналардаги сиёсий маҳбуслар тўғрисидаги масалалар муҳокама қилинди.


Тожикистон халқаро қатновлар учун ўз ҳаво ҳудудларини беркитмоқда\nТожикистон 20 мартдан халқаро йўловчи ташиш парвозлари учун ўз ҳаво ҳудудларини беркитмоқда, дея хабар берди мамлакат ҳукумати қошидаги фуқаро авиация Агентлиги.\nТожикистон ҳукумати қошидаги Фуқаро авиация агентлиги директори Икром Субхонзоданинг пайшанба куни тарқатилган мактубида ҳалқаро авиакомпаниялардан 20 мартдан бошлаб Тожикистонга барча рейсларни бекор қилишлари сўралган. Унинг айтишича, мамлакат ҳаво ҳудудларини беркитиш борасидаги хабар коронавирус хавфи туфайли қабул қилинди.\nДушанбе шаҳридаги халқаро аэропорт матбуот котиби Жамила Ҳусейнова 19 март куни Радио Озодига Фуқоро авиация Агентлигидан мактуб олинганини тасдиқлади. Бироқ, унинг сўзларига қараганда, парвозларни тақиқлаш фақат халқаро рейсларга тааллуқлидир, Тожикистон ичкарисидаги, жумладан Душанбе ва Хўжанд ўртасидаги авиақатновлар тўхтатилмайди.\nТожикистондаги иккита авиакомпания ваколатхоналарининг таъкидлашича, жума кундан бошлаб Тожикистонга парвозлар тўхтатилади. Радио Озоди манбаларининг хабар қилишича, айрим авиакомпаниялар ходимлари ўз ҳисобларидан таътилга чиқарилди, бироқ авиакомпанияларнинг ўзлари бу хабарни тасдиқламади ва шу билан бирга инкор ҳам қилмади.\nТожикистонда коронавирус билан боғлиқ ҳолат қайд қилинмади, расмийлар вируснинг пайдо бўлиши ва тарқалишига йўл қўймаслик борасида чоралар кўрмоқда. Мамлакат Соғлиқни сақлаш вазирлигининг хабар қилишича, 1 февралдан 18 мартга қадар турли давлатлардан келган 1900 га яқин киши коронавирус бўйича текширувдан ўтган. Айни дамда 400дан ортиқ киши карантинда ушлаб турилибди.


Замонавий ҳамшира қандай бўлмоғи керак? — Фарғона шифокори\nмаънавияти бой ва хушмуомила;\nбемор дардини тушунган ҳолда ҳамдард бўлиб, ишончини қозона оладиган;\nташқи кўриниши беморга ишонч туғдирадиган;\nтез тиббий ёрдамни ўз вақтида тўғри кўрсата оладиган;\nкомпьютерда ишлай оладиган;\nинглиз тилида бемалол гаплашиб, ҳорижий мамлакатларга бориб, эркин савол-жавоб қила оладиган;\nфаол ташкилотчи бўлиши керак.\nЭътирофлиси шундаки, бугунги кунда республикамиз тиббиёт муассасаларида 350 мингга яқин ҳамширалар фаолият юритиб келмоқда. Бир сўз билан айтганда, уларнинг меҳнатлари ниҳоятда машаққатли масъулиятли ва албатта, шарафлидир. Уларнинг хизматини қанчалар эътироф этсакда озлик қилади.\nЮртбошимиз тиббиёт ходимлари халқ билан давлат ўртасидаги кўприк, деб бежиз айтмаганлар. Шундай экан, бунинг ифодаси сифатида айтишимиз жоизки, тиббиёт муассасаларидаги фаолиятларни улар меҳнатисиз тасаввур этиб бўлмайди…\nФурсатдан фйдаланиб, юртимиз ҳамшираларини 12-май — Халқаро ҳамширалар куни билан қутлаб қоламиз.\n← Ўзбекистонлик болажонлар Францияда операция қилинди\nОдилжон Умаров: “Олижаноб касб эгалари бўлган ҳамшираларимиз қаршисида ҳамиша таъзимдаман” →\n29.05.2019 fsh.uz 366\n23.09.2019 fsh.uz 90


ОЧЛ. “Бурирам” – “Истиқлол” (1:2) ўйинидан кейинги фикрлар / CHAMPIONAT.asia\nОЧЛ. “Бурирам” – “Истиқлол” (1:2) ўйинидан кейинги фикрлар\n“Бурирам” эртаги ҳам тугади. Таиланд жамоаси ҳар иккала учрашувда ҳам Эроннинг “Истиқлол” клубига мағлуб бўлди. Теҳронликлар эса ОЧЛнинг ярим финалига йўл олишди.\nАлехандро Менендез (“Бурирам Юнайтед” бош мураббийи): - “Истиқлол” айниқса иккинчи таймда яхши ўйин кўрсатди, улар кўпинча ўйинни секинлаштиришга ҳаракат қилишди. Биз намойиш этган футбол ҳам ёмон эмас, лекин мағлуб бўлганимизга кўра рақиб яхши ўйин кўрсатди деса бўлади. Қолаверса, бизга тажриба етишмади. Рақиб бешта имкониятдан иккита гол урди, биз эса 14та имкониятдан атиги битта тўп киритдик. Шунга қарамай, улар ярим финалга йўл олишди. Мен шогирдларим билан фахрланаман.\nАмир Галенои (“Истиқлол” бош мураббийи): - Танаффус пайтида шогирдларимга биринчи таймдаги хатолар тўғрисида гапириб ўтирмадим, уларни фақат руҳлантиришга чақирдим, холос. Мен футболчиларга “Сизлар эронликсиз” ва ўзингизни кўрсатиш учун олдинда 45 дақиқа бор дедим. Биз рақиб томонидан бўшлиқларни тўлдиришга ҳаракат қилдик ва стандарт вазиятлар фойда келтиришини сездик. Қолаверса, учта ҳужумчи билан ўйнаганимиз ҳам қўл келди. Агар “Истиқлол” ОЧЛ бош совринини қўлга киритса, катта ҳажмдаги ишни амалга оширган бўламиз.


14:52 / 09.08.2017\nТашқи кўринишига қараганда, бу - телефон интерфейсига эга, Force Touch акс алоқали ва матнли операцион тизимли анъанавий iPod nano.\nЎтган ойда Apple расман iPod nano ишлаб чиқаришни тўхтатган эди, шундай бўлса-да, у «iPhone nano» кўринишида "қайтиши" мумкин. Умуман олганда, бундай концепция патент аризаси илк марта топширилган вақт - 2007 йилда аҳамиятли бўларди, бугун эса кичик дисплейли смартфонлар машҳур эмас.\nApple'га берилган 9,727,082 рақамли патент 2007 йилнинг биринчи чорагида топширилган бўлишига қарамай, куни кеча АҚШнинг Патентлар ва савдо белгилари бошқармаси томонидан чоп этилди.\nApple тахминан 50 патент олган бўлиб, iPhone Nano, уяли алоқа қўллаб-қувватланувчи MacBook Pro, интеграциялашган сенсорли дисплей ва бошқалар шулар жумласидандир.\nApple патент iPhone nano


U-23 Осиё чемпионати. Япония – Ўзбекистон: Таркиблар маълум\nU-23 Осиё чемпионати. Япония – Ўзбекистон:...\n19.01.2018 11:53 0 595\nБугун U-23 Осиё чемпионати чорак финалининг илк учрашувида Равшан Ҳайдаров жамоаси Японияга қарши майдонга тушади.\nЯпония мусобақанинг «B» гуруҳида барча уч учрашувда ғалаба қозониб, ўз гуруҳида пешқадам сифатида чорак финалга йўл олган бўлса, Ўзбекистон олимпия терма жамоаси «A» гуруҳида Қатар олимпия терма жамоасида сўнг иккинчи ўринни қўлга киритган эди.\nБироз аввал ушбу баҳсда асосий таркибда майдонга тушадиган футболчилар номи маълум қилинди. Таркиблар қуйидагича:\nЭслатиб ўтамиз, Ўзбекистон ҳамда Япония олимпия терма жамоалари аввалроқ, Таиланддаги халқаро ўртоқлик турнири финалида майдонга тушишган ва унда Ўзбекистон олимпия термаси пенальтилар сериясида ғалаба қозонган эди.\nЎзбекистон футбол Япония Осиё чемпионати U-23\nСпорт 24/05, 13:29\nАндрес Иньеста Япония клуби билан 90 миллион долларлик шартнома имзолади


Коронавирус Қозоғистонда: бир суткада 1146 та янги ҳолат ва саккизта ўлим қайд этилди\nҚозоғистонда бир сутка давомида 1 146 та янги коронавирус инфекциясини юқтириш ҳолати қайд этилди. Шунингдек, Соғлиқни сақлаш вазирлиги 69 та «коронавирус пневмонияси» ҳолатини қайд этди.\nРасмий маълумотларга кўра, Қозоғистонда лаборатория томонидан тасдиқланган коронавирус инфекциясининг сони 5 февраль куни 195 112 кишини ташкил қилди. Бутун пандемия пайтида 13 мартдан бошлаб мамлакатда ушбу юқумли касалликдан 2 595 киши вафот этди, ўтган кун давомида эса саккиз бемор ҳаётдан кўз юмди.\nСоғлиқни сақлаш вазирлиги 1 августдан бошлаб «Коронавирус белгилари бўлган пневмония» ва ундан вафот этганлар (аломатлари бир хил, аммо салбий ПЗР тести бўлганлар) бўйича статистик маълумотларни олиб боради. Ушбу санага қадар касалликнинг ҳолатлари маълумотлар базасида акс эттирилмаган. Шу вақт ичида 48 295 га «пневмония» ташхиси қўйилган бўлиб, ундан ўлимлар — 579 тани ташкил қилган. 5 февралда ўлим ҳолати қайд этилмаган.\nБугунги кунга келиб даволанаётган беморларнинг умумий сони 27 107 кишини ташкил қилмоқда. Шулардан 16 616 касалда ПЗР текшируви билан касаллик тасдиқланган. 269 беморнинг аҳволи оғир, ўта оғир аҳволдагилар сони — 48 та, сунъий нафас олиш аппаратига уланганлар сони — 42 та.\nАҚШда жойлашган Жонс Хопкинс университети маълумотларига кўра дунё бўйлаб 106 миллиондан ортиқ одам коронавирус билан касалланган. Тахминан 58,8 миллион соғайган деб ҳисобланади ва 2,31 миллиондан ортиқ бемор вафот этди.


Сюзан Райс Хитой раҳбарияти билан Вашингтон ва Пекин муносабатларининг ривожланишини муҳокама қилди\n02:36 / 30.08.2015\nХитой пойтахти Пекинда АҚШ президентининг миллий хавфсизлик бўйича ёрдамчиси Сюзан Райс Хитой раиси Си Цзиньпин ва мамлакат рҳбариятининг бошқа вакиллари билан Вашингтон ва Пекин ўртасидаги муносабатлар ривожланиши ҳамда давлатлар ўртасидаги келишмовчиликларни бартараф этиш йўлларини муҳокама қилишди. Бу ҳақда Оқ уй ҳузуридаги Миллий хавфсизлик кенгаши вакили Нед Прайс маълум қилди.\nСюзан Райс, шунингдек, Хитой Давлат кенгаши аъзоси Ян Цзечи билан учрашди. АҚШда уларнинг суҳбатига “ростгўй ва сермаҳсул” дея таъриф берилди. Ян Цзечи ва Райс “масалаларнинг кенг кўлами, жумладан, Эрон, Шимолий Корея, иқлим ўзгариши ва соғлиқни сақлаш масалалари бўйича ҳамкорликни кенгайтириш зарурлиги” ҳақидаги бир фикрга келишди.\nРайс, шунингдек, Хитой раҳбарииннг сентябрда АҚШга ташрифи мавзусида ҳам тўхталиб ўтди. Шу муносабат билан Райс Хитой раҳбариятини АҚШда хавотир уйғотаётган қиберҳужумлар, юан муаммоси, денгиздаги хавфсизлик ва инсон ҳуқуқларига амал қилиш каби баҳсли масалаларни ҳал қилишга конструктив ёндошишга чақирди.


Аллоҳ нега мусибатлар беради? - 29 Ноября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nJuma, 06.12.2019, 20:44\nJami saytda: 9\nГлавная » 2019 » Noyabr » 29 » Аллоҳ нега мусибатлар беради?\nАллоҳ нега мусибатлар беради?\n«Ва албатта сизларни хавфу хатар, очлик, молу жон ва мева – чеваларни камайтириш каби нарсалар билан имтиҳон қиламиз. Бирор мусибат келганда: «Албатта биз Аллоҳнинг (бандаларимиз) ва албатта биз у зотга қайтгувчилармиз», дейдиган собирларга хушхабар беринг» (Бақара: 155). Мусибатлар – содиқни козибдан ажратадиган имтиҳонлардир. «Одамлар: «Иймон келтирдик», дейишлари билангина, имтиҳон қилинмаган ҳолларида, қўйиб қўйилишларини ўйладиларми?!» (Анкабут: 2). Нафс синов билан покланади, балолар мардларни кўрсатади. Ибн Жавзий айтади: «Ким бошига синовлар тушмасдан офият ва саломатлиги давом этаверишини истаса, у одам на мукаллафликни билибди ва на Исломни тушунибди». Ҳар бир одам хоҳ мўмин, хоҳ кофир бўлсин, алам-оғриқларга дучор бўлмай иложи йўқ.\nҲаёт машаққат ва хатарларга рўпара бўлиш устига қурилган, ҳеч ким мен балоимтиҳонлардан ва алам-оғриқлардан буткул омондаман, дея олмайди. Киши умрини неъматларнинг келиб-кетиши-ю, имтиҳонларга дучор бўлиш ўртасида ўтказади. Одам алайҳиссаломга малоикалар сажда қилдилар, кейин ҳеч қанча вақт ўтмай у зотни жаннатдан чиқарилди. Синов – кўнгил истакларининг акси, орзу-тилакларнинг зидди, лаззатларга чек солиш демакдир. Кимдир озроқ, кимдир кўпроқ, унинг аччиқлигини тотмай иложи йўқ. Мўмин кишини поклаш мақсадида имтиҳонга солинади, азоблаш учун эмас. Яхши кунлар ҳам, ёмон кунлар ҳам имтиҳондан бошқа нарса эмас: «Уларни (куфр ва исёндан) қайтишлари учун кўп яхшилик (неъматлар) ва ёмонликлар (балолар) билан синаб кўрдик» (Аъроф: 168). Гоҳо машаққатлар ёқимли нарсаларни, ёқимли нарсалар эса машаққатларни олиб келади. Бас, яхшилик деб кўрган тарафингиздан ёмонлик келиб қолишидан хотиржам бўлманг, ёмонлик деб кўрган томонингиздан яхшилик келишидан умидсиз ҳам бўлманг. Аллоҳ таоло айтади: «Сизлар ўзингиз учун яхши бўлган нарсани ёқтирмаслигингиз ва сиз учун ёмон бўлган нарсани яхши кўришингиз мумкин. Аллоҳ билур, сизлар билмассиз» (Бақара: 216). Шундай экан, мусибатлар келмасдан туриб ўзингизни уларга ҳозирлаб олинг, шунда уларнинг зарбаси остида гангиб қолмайсиз ва жазавага тушмайсиз.\n«Тинмай гуноҳ қилсак-да, Аллоҳ бизни жазоламайди!»\nБеморлик аслида неъмат\nСинов имтиҳонларнинг Аллоҳ ҳузурида белгилаб қўйилган муҳлати бор, ношукурчилик қилиб тилингиздан кетиб қолманг. Оғиздан чиққан бир калима сўз баъзан инсонни ҳалокатга олиб боради. Ҳақиқий мўмин мусибатларни сабот билан қаршилайди, қалби ўзгармайди, тилидан ножўя сўзлар чиқмайди. Мусибатлар туфайли ажр берилишини ёдга олинг, шунда мусибатингиз енгиллашади ва имтиҳондан шиквашикоятсиз чиқиб кетасиз. Оқиллар душманлар кулгисига қолиб, мусибатларига мусибат қўшилмаслиги учун мусибат пайтида доим матонат кўрсатиб келадилар. Чунки душманингиз сизнинг мусибатингизга гувоҳ бўлса, бундан шод-хуррам бўлади. Мусибат ва алам-оғриқларни яшириш улуғ кишилар сифатларидандир. Балонинг аламига чиданг, у тез орада ўтиб кетади. Ҳалокатга дучор бўлганлар сабрсизликлари туфайли шу ҳолга тушганлар.\nСабр қилувчилар улуғ ажру савобларга эришадилар: «Биз албатта сабр-қаноат этган зотларни ўзлари қилиб ўтган амалларидан чиройлироқ ажр-савоблар билан мукофотлаймиз» (Наҳл: 96), уларга қайта-қайта ажрлар берилади: «Ана ўша зотларга (дину-иймон йўлида) сабр-тоқат қилганлари сабабли ажр-мукофотлари қайта-қайта ато этилур» (Қасас: 54), ҳатто беҳисоб равишда ажрга эга бўладилар, Аллоҳ улар билан бирга, нусрат ва кушойиш уларнинг сабрларига боғлиқ қилинган. Эй синовга дучор бўлган мўмин биродар, унутманг, Раббингиз сизга бирон нарсани ман қилган бўлса, ортидан мўл-кўл ажрлар билан сийлаш учунгина шундай қилган. Сизга бирон бало юборган бўлса, сизнинг офиятингизни кўзлабгина юборган, имтиҳонга солган бўлса, сизни танлагани учунгина солган. У зот неъматлар билан имтиҳонга солади, балолар билан неъмат беради. Сиз аллақачон ўзингиз учун кафолатлаб қўйилган ризқ ҳақида бош қотириш билан вақтингизни зое қилманг, умрингиз бор экан ризқингиз албатта келади.\nАллоҳ таоло айтади: «Ўрмалаган нарса борки, барчасининг ризқи Аллоҳнинг зиммасидадир» (Ҳуд: 6). Агар Аллоҳ Ўзининг ҳикмати туфайли сизга йўллардан бирон йўлни тўсиб қўйган бўлса, Ўз раҳмати билан сизга ундан кўра манфаатлироқ бошқа йўлни очиб қўяди. Саъд ибн Аби Ваққос розияллоҳу анҳу айтади: «Мен: «Эй Расулуллоҳ, одамларнинг энг қаттиқ балога дучор бўладигани кимлар?» деб сўраган эдим: «Пайғамбарлар, сўнгра солиҳлар, сўнг фозиллар, сўнг фазлда улардан қуйироқдагилар. Киши динига қараб балоланади. Агар динида салобат (мустаҳкамлик) бўлса, балоси ҳам зиёда қилинади, динида енгиллик (заифлик) бўлса, балоси ҳам енгил қилинади. Мўмин кишига балолар берилаверади, бориб-бориб у ер юзида гуноҳсиз ҳолда юрадиган бўлади», дедилар (Термизий ривояти). Имтиҳон йўли машаққатли сўқмоқлардан иборат. Бу йўлда Одам алайҳиссалом машаққат чекди, Иброҳим алайҳиссалом оловга ташланди, Исмоил алайҳиссалом қурбонликка ётқизилди, Юнус алайҳиссалом балиқнинг қорнига кирди, Айюб алайҳиссалом дард-алам тортди, Юсуф алайҳиссалом арзимас чақаларга сотилди, зулм билан қудуққа ташланиб, туҳмат билан зиндонбанд қилинди, пайғамбаримиз Муҳаммад соллаллоҳу алайҳи ва саллам анвойи азиятларни бошдан кечирдилар. Демак, сиз имтиҳонланган зотлар йўлидасиз. Расулуллоҳ соллаллоҳу алайҳи ва саллам айтганлар: «Аллоҳ кимга яхшилик истаса, унга мусибат беради» (Бухорий ривояти).\nАҳли илмлар айтганидек: «Аллоҳ кимни жаннат учун яратган бўлса, унинг боши кўргуликлардан чиқмайди». Аслида, ҳақиқий мусибат – диндаги мусибатдир, ундан бошқа ҳар қандай мусибат банда учун офият бўлиб, у сабабли даражалар юксалади ва гуноҳлар ўчирилади. Савобдан маҳрум бўлган одамни мусибатдор деса арзийди, шундай экан, қўлдан кетган дунё матоси учун ортиқ даражада қайғуриш ярамайди. Дунё ўзгариб турувчи нарса, лаззатлар ортидан аламлар туғилади, шодликлар ортидан ғамлар келади.\nБу тамом дегани эмас!\nИбн Асир ўзининг «Ал-комил» номли тарихини ёзаётиб мўғул балосини Бағдодни эгаллаши, халифа Мустаъсим ва фарзандларининг қатл қилиниши, икки миллионга яқин мусулмоннинг ўлдирилишини ёзишга келганида кўз ёшларини тўхтата олмай шундай деган экан:\n«Қани энди онам мени туғмаганларида эди. Шу воқеалардан олдин ўлиб кетиб унутилиб кетганимда эди!».\nИбн Асир раҳимаҳуллоҳнинг шу гапидан икки йил кейин Сайфуддин Қутуз «Айни Жолут»да мўғулларни биринчи бор мағлуб қилди. Мўғулларнинг чекиниши бошланди. Бу билан бу умматнинг бемор бўлиши мумкинлиги аммо ўлмаслиги исботланди.\nМусулмонлар бошига тушган мусибатни кўриб ҳеч ким: «Энди тамом» демасин. Золимларнинг ҳисобини тўғрилаб қўйиш учун доимо Салоҳиддинлар, Қутузлар келиб турган.\nАллоҳ ўз ишида ғолиб. Муҳими сен дининг ва миллатинг учун нима қилаяпсан?!\nКатегория: HIDOYAT SARI / DINIY MALUMOTLAR / ISLOMIY MALUMOTLAR / MARUZALAR | Просмотров: 12 | | Теги: #news, #новости, #ahborot, #xabarlar, #uznews, #Yangiliklar, #newsuz, #Yangilik, #habarlar | Рейтинг: 0.0/0


Россиядаги украинларнинг аҳволи Порошенкода ташвиш уйғотмоқда\n10:46 / 23.08.2016\nУкраина президенти Пётр Порошенко, Бутун дунё украин жамоатчилигини Россиядаги украинлар ҳуқуқини ҳимоя қилишга чақирди.\n«Жаҳондаги барча украиналиклар Россиядаги украинларнинг ҳуқуқини ҳимоя қилиш учун ҳисса қўшиши лозим. Россиядаги украинлар ва уларнинг жамоат ташкилотлари қонунга риоя қилаётганига қарамай, ҳуқуқ-тартибот идоралари томонидан босимга учрамоқда», – дея Порошенко сўзларини келтиради РИА Новости.\nУ, шунингдек, Россия украинларни алоҳида миллат деб ҳисобламаслигини таъкидлаган.\n«Россия — украинларга, уларнинг этник ҳуқуқини рад этаётган жаҳондаги ягона давлатдир. Путиннинг украинлар ва руслар ягона миллатдир, украин халқи мавжуд бўлмаган, деган сўзларини қандай тушуниш мумкин», –деган Пётр Порошенко.\nРоссия Украина Порошенко миллат